1
1Dantsé godeyaadá' Yati' golį́į́ lę́k'e, Yati' Bik'ehgo'ihi'ṉań yił nlįį, Yati'íí Bik'ehgo'ihi'ṉań nlįį. 2Yati'íí dantsé godeyaadá' Bik'ehgo'ihi'ṉań yił nlįį. 3Áń dawahá áyíílaa; áń doo hak'i dayúgo dawahá álzaahíí doo álzaa le'at'éé da. 4Ihi'ṉaahíí biyi' golį́į́; áí ihi'ṉaahíí nṉee yee daago'įį. 5Got'iiníí godiłhiłyú idindláád; godiłhiłíí got'iiníí doo yitis nlįį da.
6Bik'ehgo'ihi'ṉań nṉee John holzéhi yides'a'. 7Áń Begot'ínihíí nṉee yił nagolṉi'go nyáá, bíí bee nṉee dawa da'odląą doleełgo. 8John doo Begot'iiníí nlįį da, áídá' Begot'iiníí yaa nagolṉi'go nyáá. 9Da'aṉii Begot'ínihíí nṉee ni'gosdzáń biká' daagolííníí dawa bee daayo'įį. 10Áń ni'gosdzáń nṉeehíí yitah silįį, áń ni'gosdzáń áyíílaa, ndi ni'gosdzáń biká' nṉeehíí doo bídaagołsį da lę́k'e. 11Dabíí áyíílaahíí yaa nyáá, áídá' dabíí hat'i'ihíí doo hádaabit'įį da. 12Áídá' hadíí hádaabit'iiníí, daabosdląądíí, Bik'ehgo'ihi'ṉań bichągháshé daaleehgo yaa goden'ą́ą́: 13Áí nádaagosdliiníí doo nṉee hadaazt'i'íí bee da, doo kots'íhíí bee da, doo nṉee bits'ą́'dí'go da, áídá' Bik'ehgo'ihi'ṉań bits'ą́'dí' nádaagosdlįį. 14Yati'íí nṉee silįįgo nohwitahyú gólį́į́ lę́k'e, dawahá ye'at'éhihi biłgoch'oba'íí ła'íí da'aṉii ágot'éhi nlįį, (Bik'ehgo'ihi'ṉań biYe' dała'áhi nlįįhíí bighą ízisgo at'éégo bits'ą́'idindláád, áí bits'ą́'idindláádíí daahihiiltsąą ni'.)
15John baa nagolṉi'go nádidilghaazh lę́k'e gáṉíígo, Díń áłdishṉii ni', ágádéṉiid n'dá', Shiké'dí' hígháhíí dashíntsé golį́į́híí bighą shitisgo at'éé. 16Dawahá yegoyiłííníí nohwaa hi'né', biłgoch'oba'íí dałiké'go nohwaa hi'ṉiił. 17Bik'ehgo'ihi'ṉań yegos'aaníí Moses biláhyú ngot'ąą lę́k'e, áídá' biłgoch'oba'íí hik'e da'aṉii ágot'éhi Jesus Christ yił nyáá. 18Doo hadíń Bik'ehgo'ihi'ṉań yo'įį da; biYe' dała'áhi Bik'ehgo'ihi'ṉań ádíbóltą'ihi, áń zhą́ ch'í'ṉah áyíílaa.
19Jerúsalem golzeedí' okąąh yedaabik'ehi hik'e Lévites daanlínihi Jews daanlíni odaabis'a', Hadíń lą́ą́ áńt'ee? daabiłṉiigo nabídaadiłkidá' John gáṉíí lę́k'e, 20Shíí doo Christ ánsht'ee da, doo nayił'į'go da da'aṉiigo ádaa nagolṉi'. 21Áídí' nayínádaadiłkid, Hadíń ánt'éé gá? Elías ńlį́į́ née? Dah, doo áń nshłįį da, ṉii lę́k'e. Bik'ehgo'ihi'ṉań binkááyú na'iziidihíí, ya' áí ńlį́į́ née? Dah, ṉiigo hadzii. 22Gánádaayiłdo'ṉiid, Áídá' hadíń áńt'éé gá? Nohwił nagolṉí'go hadíń daanohwides'a'íí bił nadaagohiilṉi'. Hant'é nṉiigo ádaa nagolṉí'? 23Áídí' gáṉíí, NohweBik'ehń bádįhyú iłch'ígodezdǫhgo ádaahłe', dishṉiigo shíí da'igolį́į́yú dilwoshi nshłįį, Esáias, Bik'ehgo'ihi'ṉań binkááyú nada'iziidi áṉíí n'íí k'ehgo. 24Nṉee na'ídaadiłkidihíí Phárisees daanlíni daabinł'a'. 25Nabídaadiłkidgo, Doo Christ ńlį́į́ dadá', ła'íí doo Elías dagohíí Bik'ehgo'ihi'ṉań binkááyú na'iziidihíí ńlį́į́ dadá', nt'é bighą baptize ánł'įį? daaṉii. 26John bich'į' hadzii, Shihíí tú bee baptize ash'įį: áídá' ła' nohwitahyú sizįį, doo bídaagonołsį dahi; 27Da'áń shikédí' hígháhíí shitisgo at'éhi, biketł'óól k'e'ish'adgo ndi doo bik'eh sítį́į́ da. 28Áí Bethábara golzeeyú Jórdan túńlííníí hanaayú ágodzaa, John baptize ágole'gee.
29Iskąą hik'e John Jesus bich'į' higaałgo yo'įįgo gáṉíí, Daadeh'į́į́, dibełį́į́ biZhaazhé Bik'ehgo'ihi'ṉań bíyéhi áídí' higaał! Áń ni'gosdzáń biká' nṉee binchǫ'íí da'ílį́į́ yiłchiih. 30Díń áłdishṉii ni' gádéṉiid n'dá', Nṉee ła' shikédí' hígháh, áń dashíntsé gólį́į́híí bighą shitisgo at'éé. 31Dashíí ndi doo bígonsį da ni': áídá' Israel hat'i'i bił ch'í'ṉah ágolṉe'híí bighą tú bee baptize ádaagoshłe'go niyáá. 32John yaa nagolṉi'go gáṉíí, Holy Spirit yaaká'dí' hawú k'ehgo Jesus yich'į' nke'eṉíihgo biká' dahnezdaago hish'įį. 33Shíí ndi doo bígonsį da ni': áídá' hadíń tú bee baptize ádaagoshłe'go shides'a'ń shich'į' gánṉiid ni', Hadíń Holy Spirit yaaká'dí' bich'į' nke'eṉíihgo biká' dahnezdaago hí'ííníí, áń Holy Spirit bee baptize ádaagole'íí át'éé. 34Díí hiłtsąą hik'e baa nagosisṉi', Díń da'aṉii Bik'ehgo'ihi'ṉań biYe' ląą, dishṉiigo.
35Iskąą hik'e John bitsiłke'yu naki yił nadaazį'; 36Jesus higaałyú ndaineł'į́į́'go gánṉiid, Daadeh'į́į́, dibełį́į́ biZhaazhé, Bik'ehgo'ihi'ṉań bíyéhi! 37John bitsiłke'yu nakihíí ágáṉíígo daabidezts'ąągo Jesus yiké' dahizh'aazh. 38Jesus t'ąązhį' déz'įįgo biké' hi'ashgo yiłtsąągo gáyiłṉii, Hant'é biká hanohtaago aht'į́į́? Áík'ehgo gádaaṉii, Rábbi, (Iłch'ígó'aahíí golzeego ágolzee,) hayú gonlį́į́? 39Jesus gádaabiłṉii, Yushdé' ákú dokáhgo bígonołsįįh. Áík'ehgo yił okaigo hayú sidaahíí yídaagołsįįd, t'ahbįdí' gonenádn łedihikęęzyú nákaigo, ákú dá yił naháztąą lę́k'e. 40Nṉee nakihíí John áṉííhíí daidezts'aaníí, Jesus yiké' ó'áázhíí dała'á Andrew holzee, Simon Peter bik'isnhi. 41Andrewhíí ntsé bik'isn Simon holzéhi yaa nyáágo gáyiłṉii, Messías baa nt'áázh, áí Christ golzeego ágolzee. 42Áídí' Simon Jesus yaa yił n'áázh. Jesus Simon yineł'į́į́ hik'e gáyiłṉii, Simon, Jona biye' ńlíni, Céphas honlzéé doleeł, tséé golzeego ágolzee.
43Iskąą hik'e Jesus Gálileeyú deyaago, Philip yaa nyáágo, Shiké' híṉááł, yiłṉii. 44Andrew ła'íí Peter Bethsáida golzeedí' na'aash, ła'íí Philip ałdó' áídí' naghaa. 45Philip Nathánael yaa nyáágo gáyiłṉii, Jesus, Joseph biye', Názarethdí' gólíni baa nkai, Bik'ehgo'ihi'ṉań yegos'aaníí biyi' Moses bak'e'eshchįį lę́k'ehi, Bik'ehgo'ihi'ṉań binkááyú nada'iziidi n'íí ałdó' bak'eda'ashchįį lę́k'ehi. 46Nathánael gábiłṉii, Hant'é nzhooníí Názarethdí' behagowáhshą'? Philip gánábiłdo'ṉiid, Ákú dot'aashgo bígonłsį́įh. 47Jesus Nathánael bich'į' higaałgo yo'įįgo gáṉíí, Da'aṉii Israel hat'i'íí nlíni kudí' higaał, doo k'izé'át'éhi da. 48Nathánael gábiłṉii, Hagot'éégo shígonłsį́? Jesus gábiłṉii, Philip doo hwahá niká áṉíí dadá', fig ch'il bitł'ááhyú síńdaago nish'įį ni'. 49Nathánael gábiłṉii, Ni iłch'ígó'aahííńlíni, Bik'ehgo'ihi'ṉań biYe' ńlį́į́ lą́ą́; Israel hat'i'ihi ízisgo biNant'a' ńlį́į́ lą́ą́. 50Jesus gábiłṉii, Fig ch'il bitł'ááhyú síńdaago nish'įį niłdishṉii n'íí bighą shondląą née? Díí bitisgo ágot'éhi hí'į́į́ doleeł. 51Jesus gánábiłdo'ṉiid, Da'aṉii, da'aṉiigo gánohwiłdishṉii, Shíí, nṉee k'ehgo Niyááhíí, yáá iłts'ą́'álṉéhgo shik'ehdí' Bik'ehgo'ihi'ṉań binal'a'á yaaká'yú daagolííníí hadagodí' hayaago iłdenánádikahgo daah'įį doleeł.
Charge les références dans la version secondaire...


THE SECOND GENERAL EPISTLE OF
JOHN
1
1 Shíí, ínashood básízíni, isdzán Bik'ehgo'ihi'ṉań bita'hazlaahíí, bichągháshé biłgo bich'į' k'e'eshchii, áí da'aṉiigo shił daanzhǫǫ, doo shí zhą́ da, nṉee da'aṉii ágot'eehíí yídaagołsiníí dawa ałdó'; 2 Da'aṉii ágot'eehíí nohwijíí biyi' golį́į́híí bighą k'e'eshchii, áí da'aṉii ágot'eehíí dahazhį' nohwił nlįį doleeł. 3 Bik'ehgo'ihi'ṉań nohwiTaa ła'íí Jesus Christ nohweBik'ehń, nohwiTaa biYe' nlíni, bits'ą́'dí' aatét'íi ła'íí iłch'į'gont'ééhíí bee nohwich'į' goz'ąą le', da'aṉii ágot'eehíí ła'íí ił'ijóóníí biłgo. 4 Nichągháshé ła', nohwiTaa nohwá ngon'ą́ą́híí k'ehgo da'aṉii ágot'eehíí yikísk'eh hikahgo baa niyááhíí bighą shił gozhǫ́ǫ́. 5 Shilah, begoz'aaníí doo áníidéhi bee nich'į' k'e'eshchii da, áídá' yati' baa gozhóni dantsé daadesiits'ąądá' bee nohwá ngot'ąą n'íí, baa nánoshkąąh, díínko, Łił daanjǫ́ǫ́ le'. 6 Díí bee nohwił'ijóóníí bígózį, Bik'ehgo'ihi'ṉań yegos'aaníí bikísk'eh hiikahyúgo. Díínko begoz'áni, Bił'ijóóníí biyi'zhį'go hohkah le', dantsé daadesots'ąą n'íí k'ehgo. 7 K'izé'idiłteehíí łą́ą́go ni'gosdzáń biká'yú daadeskai, áí Jesus Christ nṉee k'ehgo nyáá, doo ṉii da. Hadíń doo áṉíí dahíí k'izé'idiłteehíí ła'íí Christ bich'į' ngonłkaadíí át'éé. 8 Ídaa daagonohdząą, nohwitahyú nada'siidziidíí doo da'ílíí daanoł'įį da doleełgo, áídá' áí bighą nohwich'į' nahi'ṉííł doleeł. 9 Dahadíń, Iłch'ígonsh'aah, ṉiidá', Christ áṉííyú doo áṉíí dayúgo, Bik'ehgo'ihi'ṉań doo bił nlįį da. Áídá' dahadíń Christ áṉííyú áṉííhíí nohwiTaa hik'e biYe' biłgo yił nlíni at'éé. 10 Hadíń nohwaa nyáágo díí iłch'ígot'aahíí doo yee nohwich'į' yałti' dayúgo, nohwigową yuṉe' nohwił ha'áowáh hela', doo k'ébiłdohṉii da: 11 Hadíń k'eyiłṉiihíí nchǫ'go na'iziidíí yich'oṉíhi at'éé. 12 Łą́ą́go nohwich'į' k'e'eshchii hasht'į́į́ ndihíí doo naltsoos biká' ła'íí bek'e'echíhé bee nohwich'į' k'e'eshchii hasht'į́į́ da, ndi nohwaa nsháhgo daałiit'įįgo iłch'į' yádaahiilti'íí zhą́ hásht'į́į́, áík'ehgo zhą́ dawa bee nohwił daagozhǫ́ǫ́ doleeł. 13 Nidee Bik'ehgo'ihi'ṉań bita'hazlaahíí bichągháshé, Gozhǫ́ǫ́, daaniłṉii. Doleełgo at'éé.


THE EPISTLE OF PAUL THE APOSTLE TO
TITUS
1
1 Shíí Paul, Bik'ehgo'ihi'ṉań bána'isiidíí ła'íí Jesus Christ binal'a'á nshłíni k'e'eshchii; díínko bighą shides'a', nṉee Bik'ehgo'ihi'ṉań yitahaslaahíí bi'odlą' nłdzil doleełgo ła'íí dayúwehégo da'aṉii ágot'eehíí yídaagołsįįh doleełgo, áí bee nṉee Bik'ehgo'ihi'ṉań yikísk'eh ádaat'eego alṉe'; 2 Áí bee dahazhį' ihi'ṉaahíí yiká daadéz'įį, áí Bik'ehgo'ihi'ṉań, doo łé'iłchóhi da, yee nohwá ngon'ą́ą́ lę́k'e, ni'gosdzáń doo hwahá nnit'aa dadá'; 3 Áík'ehgo baa gonyáágee biyati' yaa yánáltihíí yee ch'í'ṉah ágólaa, áík'ehgo Bik'ehgo'ihi'ṉań Hasdánohwiṉiiłíí yengon'ą́ą́go biyati' baa yashti'go shaa det'ąą; 4 Titus bich'į' k'e'eshchii, nohwi'odlą' dała'áhíí bee shiye' nlíni: Bik'ehgo'ihi'ṉań nohwiTaa ła'íí nohweBik'ehń Jesus Christ Hasdánohwiṉiiłíí biłgoch'oba'íí ła'íí bits'ą́'dí' aatét'íi ła'íí iłch'į'gont'ééhíí bee nich'į' goz'ąą le'. 5 Díí bighą Crete golzeegee nniniłtį́į́ ni', dawahá doo iłch'į'hilzaa dahíí iłch'į'nle'go, kįh nagozṉilíí dawago ínashood yá nazįį doleełíí hahiṉííł, ániłdishṉii n'íí k'ehgo: 6 Áí nṉee doo hagot'éégo baa dahdaagosit'aa dahi daanlįį doo, bi'aa dała'áhi, bichągháshé da'odląągo, nchǫ'íí dagohíí doo daadits'ag dahíí doo daabiłdi'ṉii dahi zhą́ hahiṉííł. 7 Ínashood yiṉádéz'iiníí, bishop holzéhi, Bik'ehgo'ihi'ṉań yána'iziidíí nlįįgo doo hagot'éégo baa dahgosit'aa dahíí, doo dabízhą́ bik'eh dahíí, doo hashkee dahíí, doo idląą dahíí, doo dagoshch'į' bágochįįh dahíí, bestso doo yidáhzhį' at'éé dahíí nlįį le'; 8 Bahasta' nakahíí bił nzhooníí, nṉee daanłt'ééhíí bił nzhooníí, biini' golííníí, dábik'ehyú át'ééhíí, godnłsíníí, dabíí ádaagodzaaníí nlįį le'; 9 Bił ch'ígót'ą́ą́ n'íí k'ehgo yati' ba'olṉiihíí nłdzilgo yotą' le', áík'ehgo da'aṉii iłch'ígót'aahíí bee nṉee yidag yałti' doleeł, ła'íí yits'ą́'zhį' ádaat'eehíí da'aṉii iłch'ígót'aahíí yił ch'í'ṉah ágole' doleeł. 10 Nṉee łáni yati' yił nakaihi, yati' da'ílíné ła'íí k'izé'idiłteehíí yee yádaałti', circumcise ádaanohwi'dolṉe', daanohwiłṉiihíí itisgo: 11 Nṉee ágádaat'eehíí doo dayúweh yádaałti' dago ádaabi'dilṉe'go dábik'eh; áí nṉeehíí doo bee iłch'ígót'aah bígonedząą dahíí bestso hádaat'įįhíí bighą yee iłch'ídaago'aahgo nṉee bichągháshé biłgo yił nadaagodesgeed. 12 Ła' itah nlíni, yuṉáásyú ágoṉe'íí báyo'iiníí gáṉíí, Cretedí' daagolíni dábik'ehn łéda'iłchóhi, dziłká'yú daagolíni bégódzidíí k'ehgo ádaat'éhi, bił daagoyéé'go daadichiníí daanlįį, ṉii. 13 Díí yaa nagolṉi'íí da'aṉii. Áík'ehgo bił daadntéh, da'aṉii iłch'ígót'aahíí zhą́ daayodląą doleełhíí bighą; 14 Jews daanlíni yati' daazhógo ádaagole'íí, ła'íí nṉee da'aṉii ágot'eehíí yits'ą́'yúgo ádaat'eehíí yendaagos'aaníí doo daidits'ag da doleełhíí bighą bił daadntéh. 15 Nṉee biini' daanzhooníí nłt'éégo ágot'eehíí zhą́ yaa natsídaakees: áídá' daanchǫ'íí ła'íí doo da'odląą dahíí nchǫ'go ágot'eehíí zhą́ yaa natsídaakees; biini' daachǫǫdgo nt'é nłt'éégo at'éé dagohíí nchǫ'go at'éé doo yídaagołsį da daasilįį. 16 Bik'ehgo'ihi'ṉań bídaagonlzį daaṉii ndi ánádaat'įįłíí bee doo hádaat'įį dago bígózį, bik'edaach'inṉiih, ła'íí doo da'dits'ag da, ła'íí nłt'éégo ánádaat'įįłíí dawa doo yik'eh shijeed da.


THE GENERAL EPISTLE OF
JAMES
1
1 Shíí James, Bik'ehgo'ihi'ṉań ła'íí Jesus Christ nohweBik'ehń binal'a'á nshłíni, nṉee nakits'ádahyú hat'i'i iłch'ą́'yú odaagohesle'ihíí nohwich'į' k'e'eshchii, Bik'ehgo'ihi'ṉań nohwił nlįį le', nohwiłdishṉii. 2 Shik'ííyú, iłtah at'éégo nohwich'į' nagontł'ogyúgo, baa nohwił daagozhǫ́ǫ́ le'; 3 Díí bídaagonołsįgo, nohwi'odlą'íí nayídntaahgo nyee ndi dahdaanołdǫh daałeeh. 4 Áí dayúweh nohwiyi' na'iziid le', áík'ehgo nohwi'at'e' nzhooníí zhą́ be'ádaanołt'ee doleeł, doo hat'íí bee dábich'į'go da. 5 Nohwitahyú dahadń doo goyą́ą́ dayúgohíí Bik'ehgo'ihi'ṉań yíyókeed le', áík'ehgo baa hi'né' doleeł; Bik'ehgo'ihi'ṉań dánzhǫǫ at'éégo nṉee dawa daazhógo yaa yiné'hi at'éé. 6 Áń nṉeehń odląągo áṉíí le', doo biini' nakigo da: dahadń biini' nakihń, ńch'iigo túnteel nádidáhíí k'ehgo at'éé. 7 Nṉee ágát'éhń nohweBik'ehń bich'ą́'gé' doo hat'íí ích'į' nyohodlíí da le'. 8 Nṉee biini' nakihíí doo bígózįgo nagháhi at'éé da. 9 Nṉee ádaagoch'iyolba'ń Bik'ehgo'ihi'ṉań binadzahgee ízisgo at'éégo ábi'delzaahíí bighą bił gozhǫ́ǫ́ le': 10 Áíná' nṉee ízis it'įįń ádaagoch'iyolba'go ábi'delzaahíí bighą bił gozhǫ́ǫ́ le': tł'oh dénzhonéhíí ánádaasdįįdhíí k'ehgo bee ch'ígowáh doleełhíí bighą. 11 Ch'ígona'áí sidogo hagháhgo, tł'oh yiniłṉééhgo dénzhonéhíí nandéh, áík'ehgo dénzhoné n'íí ádįh: áí k'a'at'éégo nṉee ízis it'įįń t'ah dá'it'į́į́go bech'ígoṉáh doleeł. 12 Nṉee nabídi'nestąąd lę́'e ndi ąął yitis ch'ínyááhń biyaa gozhóni at'éé: nabídi'nestąądíí ąął yitis ch'ínyáágo dahazhį' ihi'ṉáhi, nṉee Bik'ehgo'ihi'ṉań bił daanzhóni yaa yiden'ááníí, baa didot'aał, gonṉeegee ch'ah hobįįhíí k'ehgo. 13 Nṉee ła' nabídi'nestąąd lę́'eyúgo, Bik'ehgo'ihi'ṉań nashínestąąd, doo ṉii da le': Bik'ehgo'ihi'ṉań doo nchǫ'íí bee nahóntaah goz'ąą da, ła'íí áń doo hadń nayíntaah da: 14 Nṉee daantį́į́gee dénchǫ'go ágot'eehíí yiká hát'ííníí, ídíbiiltso'go nabídintaah. 15 Dénchǫ'go ágot'eehíí hágot'iiníí iłtsąą hileehíí k'ehgo nchǫ'íí yiłchii: áígé' nchǫ'íí nchaa silįįgo da'itsaahíí yiłchii. 16 Shik'ííyú, shił daanołshóni, nda'ołsii hela'. 17 Dawahá nłt'ééhíí ła'íí dawahá nzhooníí yaaká'gé' nohwaa hi'né'hi at'éé, Bik'ehgo'ihi'ṉań idindláádíí Áyíílaahń bich'ą́'gé' nke'né', áń doo łahgo áná'dol'įįłi da, hat'íhíta łéhídáhgo chagosh'oh nágodleehíí doo áí k'a'at'éé da. 18 Bik'ehgo'ihi'ṉań dabíí hát'į́į́go dawahá daahiṉaago áyíílaahíí bitahgé' da'iłtsé nest'áń begodeyaahíí k'ehgo biyati' da'aṉíhi bee nádaagosiidlįįgo ánohwilaa. 19 Áík'ehgo shik'ííyú, shił daanołshóni, nṉee daantį́į́gee nłt'éégo íyésts'ąą le', yati' t'ąązhį' goz'ąągo, ła'íí ha'ashkeehíí t'ąązhį' goz'ąągo: 20 Nṉee bihashke'híí Bik'ehgo'ihi'ṉań binzhǫ'íí doo áíle' da. 21 Áí bighą nchǫ'zhiṉéégo ágot'eehíí ła'íí doo bik'ehyú ágot'eehíí dawa k'ihzhį' ndaanołné'ná', yati' nohwijíí biyi' k'ená'dilzéhíí nohwijíí yuṉe' isht'egodnt'éégo nádaagodoł'aah, áí nohwiyi'siziiníí hasdáyiṉiiłgo yínel'ąą. 22 Bik'ehgo'ihi'ṉań biyati' da'aṉííyú ádaanołt'ee le', doo daazhógo dédaadołts'ago da, doo ách'į' nadaałch'aago da. 23 Dahadń yati' daazhógo yidits'agń doo yikísk'eh at'éé dahń, nṉee ła' biká'got'íné biyi' binii' da'at'ééhíí yineł'į́įhíí k'ehgo at'éé: 24 Áń nṉeehń ádinel'įįd hik'e dahiyaa, áígé' dagoshch'į' ánolįh n'íí yaa yisṉah. 25 Dahadń Bik'ehgo'ihi'ṉań yegos'aaníí dázhǫ́ nłt'éhi, begoz'aaníí nṉee ch'ínáyihi'ṉíłi, biyi' déz'iiníí dayúweh yaa higaałń, doo daazhógo íyésts'ąągo dagoshch'į' yaa yiṉah daná', yati' yikísk'eh at'ééhń, áń nṉeehń dawahá áile'íí bee biyaa gozhǫ́ǫ́ doleeł. 26 Dahadń nłt'éégo oshkąąh nzįná' biyati' doo yaa goyą́ą́go yałti'ń ách'į' nach'aa, áń nṉeehń bi'okąąhíí doo bá begolṉe' da. 27 Chągháshé bitaa ła'íí bimaa ádaadiníí, ła'íí isdzáné itsaa daanliiníí bich'į' nadaagontł'ogíí bich'och'iṉiigo bitaach'ighaago, ła'íí ni'gosdzáń biká'gee nchǫ'go ágot'eehíí doo hayíí be'ách'ít'éégo da, áí Bik'ehgo'ihi'ṉań nohwiTaa'ń biṉááł okąąh da'aṉiihi, ła'íí dánzhǫǫ at'éhi at'éé.


THE EPISTLE OF PAUL THE APOSTLE TO THE
GALATIANS
1
1 Shíí Paul, des'a'íí nshłįį, (doo nṉee shides'a'go da, doo nṉee bik'ehgo da, áídá' Jesus Christ ła'íí Bik'ehgo'ihi'ṉań nohwiTaa zhą́ bik'ehgo, áń Jesus daztsąądí' naadiidzaago áyíílaahi;) 2 Shíí hik'e odlą' bee shik'isyú bił nashkaihíí dawa, Galátiagee ínashood ha'ánáłséh nagozṉilíí bich'į' k'eda'iilchii: 3 Bik'ehgo'ihi'ṉań nohwiTaa hik'e Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le', 4 Bik'ehgo'ihi'ṉań nohwiTaa bik'ehgo nohwinchǫ'híí bighą Jesus n'ídeltįį, díí nchǫ'go nagowaahíí yits'ą́' nohwiṉííł doleełgo: 5 Kodí' hik'e dahazhį' Bik'ehgo'ihi'ṉań dázhǫ́ ba'ihégosį le'. Doleełgo at'éé. 6 Nohwiká ánṉiidgo Christ biłgoch'oba'íí biyi' onohwiṉil n'íí dagoshch'į' bits'ą́'zhį' ádaasohdzaahíí, ła'íí yati' baa gozhóni łahgo at'éhi bich'į'go daahosohkaihíí baa shił díyagot'éé: 7 Díí ba'ashhahyú yati' baa gozhóni doo ła' nanást'ą́ą́ da; áídá' nṉee ła' nohwił nadaagokigo ádaanohwile'hi ła'íí Christ nłt'éégo baa na'goṉi'íí łahgo ádaile'go hádaat'įį. 8 Áídá' néé dagohíí yaaká'dí' nal'a'á ndi yati' baa gozhóni baa nohwił nadaagosiilṉi'íí łahgo at'éégo nohwił nagolṉi'yúgo, áń góyéégo bángodot'aał. 9 Da'ádaade'ṉiid n'íí k'ehgo gánádish'ṉiih, Nṉee ła' yati' baa gozhóni nádaagodo'ąą n'íí łahgo at'éégo yaa nohwił nagolṉi'yúgo, áń góyéégo bángodot'aał. 10 Ágádishṉiigo ya' nṉee bił daanshǫǫ hileeh née, née Bik'ehgo'ihi'ṉań zhą́ bił nshǫǫ hishłeeh née? Ya' nṉee bił daagoyiłshǫ́ǫ́go hasht'į́į́ gá? Dah, t'ah nṉee bił daagoyiłshǫ́ǫ́go hasht'į́į́yúgo doo Christ bá na'isiidgo at'éé da. 11 Áídá' shik'ííyú, yati' baa gozhóni baa nagoshṉi'íí doo nṉee bik'ehgo alzáhi at'éé dahíí bídaagonołsįįhgo hasht'į́į́. 12 Doo nṉee bits'ą́'dí' nádiiné'i at'éé da, doo shił ch'et'ą́ą́ da, áídá' Jesus Christ shił ch'í'ṉah áyíílaahihi bee bígosíłsįįd. 13 Jews daanlíni bi'okąąhíí bikísk'eh ánsht'ee n'íí ba'ikodaanohsį, Bik'ehgo'ihi'ṉań daayokąąhíí ha'ánáłséhíí nyeego biniidaagonłt'éégo shinagha nakai ni', da'ílíí hishchiigo ch'éh át'įįd: 14 Jews daanlíni bi'okąąh bikísk'eh ánsht'eedá' dashíí bił hat'i'ihíí bił dáłedaahonsdzaahi bitisgo gonsą́ą́ ni', bits'ą́'dí' hadaałinelt'áni bi'at'e' bikísk'eh ánsht'eego dázhǫ́ hásht'į́į́ ni'. 15 Áídá' doo hwahá goshłee dadá' Bik'ehgo'ihi'ṉań hashííłtį́į́, ła'íí shaa ch'oba'íí bee shiká ánṉiidá', 16 BiYe' shił ch'í'ṉah áyíílaa, nṉee doo Jews daanlįį dahíí bitahyú baa nagoshṉi' doleełhíí bighą shiká ánṉiid; áídí' doo hadíń dagoshch'į' baa bił nagoshṉi' da ni': 17 Ła'íí Jerúsalemyú dashínłtségo Jesus binadaal'a'áhíí doo bich'į' oyáá da; áídá' Arabiayú óyáá ni', áídí' Damáscusyú nánsdzaa. 18 Áídí' taadn łegodzaago Jerúsalemyú Peter bich'į' oyáá, ákú ashdla'ádah bił sheiskąą. 19 Jesus binadaal'a'á ła'ihíí dała'á zhą́ hish'įį ni', nohweBik'ehń bik'isn, James holzéhi. 20 Bik'ehgo'ihi'ṉań shá yígółsį, doo łé'ishchoo dago díí bee nohwich'į' k'e'eshchiihíí. 21 Áí bikédí'go ni' Sýria ła'íí Cilícia daagolzeeyú níyáá; 22 Judéagee ha'ánázéh nagozṉili Christ daayokąąhíí doo hwahá daashiłtséh dadá': 23 Díí zhą́ shaa ch'iṉiigo daidezts'ąą, Áń nohwiniidaagodeláa n'íí, odlą' da'ílíí yiłchíígo ch'éh át'į́į́ n'íí, da'áń k'adíí da'áí odlą' n'íí yaa yánáltih ląą, ch'iṉii. 24 Áík'ehgo shíí shighą Bik'ehgo'ihi'ṉań ya'ihédaanzį lę́k'e.


THE FIRST GENERAL EPISTLE OF
PETER
1
1 Shíí Peter, Jesus Christ binal'a'á nshłíni, nṉee nanidí' daanlįįgo iłts'ą́'yú Póntus, Galátia, Cappadócia, Asia, ła'íí Bithýnia daagolzeeyú odaagohesle'ihíí bich'į' k'e'eshchii, 2 Nohwíí, Bik'ehgo'ihi'ṉań nohwiTaa dabíntsé nohwídaagołsįgo hanohwihezṉil, ła'íí Holy Spirit hadaanohwidezlaago, Jesus Christ bikísk'eh ádaanoht'eego, ła'íí bidił bee nohwik'í daidiłta' doleełgo hanohwihezṉil: Bik'ehgo'ihi'ṉań biłgoch'oba'íí ła'íí bits'ą́'dí' iłch'į'gont'ééhíí dayúwehégo bee nohwá ígohigháh le'. 3 Bik'ehgo'ihi'ṉań, Jesus Christ nohweBik'ehń biTaa, ba'ihégosį le', áń biłgoch'oba'íí an'odaazliiníí bee Jesus Christ daztsąądí' naadiidzaahíí biláhyú áníidégo nádaagosiidlįį, áík'ehgo yaaká'yú gózhóóníí ndaahóndliihíí doo nohwits'ą́' bech'ígowáh dago biká daadéet'įįh. 4 Bik'ehgo'ihi'ṉań bits'ą́'dí' daanohwíyéé doleełi, doo da'ílíí hileeh dahi, doo hichǫǫh dahi, doo bech'ígoṉáh dahi, yaaká'yú nohwá nano'ṉíí, 5 Nohwi'odlą' golį́į́híí bighą Bik'ehgo'ihi'ṉań binawod bee nłt'éégo nohwiṉádéz'įį, hasdáhiikáhíí ąął łalzaazhį', áí nohwá iłch'į'ilzaago nnágodzaago ch'í'ṉah ádolṉiił. 6 Áí bighą, k'adíí dét'įhézhį' iłtah at'éégo nanohwi'dintaahgo nohwiniidaagonłt'éé lę́k'e ndi dázhǫ́ nohwił daagozhǫ́ǫ́: 7 Nanohwi'dintaahíí bee nohwi'odlą' nłdzil shįhíí nabí'dintaah; óodo kǫ' bee bitádil'eeł, óodo da'ílíí hileeh, áídá' nohwi'odlą'íí óodo bitisgo ilį́į́; áík'ehgo nohwi'odlą' nłdzil bígóziyúgo, Jesus Christ nádzáágo nohwa'ihéndzįgo, daanohwidnłsįgo, ła'íí nohwits'ą́'idindláád doleeł: 8 Christ doo hwahá daahołtséh da ndi nohwił daanzhǫǫ; k'adíí áń doo daah'į́į́ da ndi daahohdląągo nohwił daagozhǫ́ǫ́, nohwił gozhóóníí doo hagot'éégo baa na'goṉi' dago yaaká'yú idindláádíí k'a'at'éé: 9 Dayúweh nohwi'odlą' bee nasozįįyúgo nohwiyi'siziiníí hasdakáh. 10 Áí hasdách'igháhíí bee Bik'ehgo'ihi'ṉań nohwaa ch'oba' doleełíí, dabíí binkááyú nada'iziidi n'íí yaa nadaagosṉi'; áí hasdách'igháhíí yiká na'ódaadiłkid, ła'íí dázhǫ́ yídaagołsįįh hádaat'įįgo nadaayiłkaah lę́k'e: 11 Bik'ehgo'ihi'ṉań binkááyú nada'iziidi n'íí Christ biSpirit daayigoyiłíni dabíntsédá' Christ biniigodilṉe'íí yaa nagosṉi', ła'íí bikédí'go bits'ą́'idindláádíí ałdó' yaa nagosṉi', áík'ehgo hagot'éégo ágodoṉiiłíí, ła'íí da'os'ah ágodoṉiiłíí yiká na'ódaadiłkid lę́k'e. 12 Holy Spirit yaa nagosṉi' n'íí, doo áí goldohíí biyi' ánágot'įįł da doleełgo, áídá' díí goldohíí biyi' ágoṉe' doleełgo Bik'ehgo'ihi'ṉań binkááyú nada'iziidi n'íí bich'į' ch'í'ṉah ágolzaa, áík'ehgo k'adíí da'áí bee nohwił na'goṉi', nṉee Holy Spirit yaaká'dí' nkenł'a'íí biláhyú yati' baa gozhóni yee nohwich'į' yádaałti'íí, da'áí yee nohwił nanádaagolṉi', áí Bik'ehgo'ihi'ṉań binal'a'á yaaká'yú daagolííníí yídaagołsįįhgo hádaat'įį. 13 Áí bighą nohwiini' ładaahłe', ídaa daagonohdząą le', Jesus Christ nádzáágo Bik'ehgo'ihi'ṉań biłgoch'oba'íí nohwíyéé doleełíí dángont'i'zhį' ndaahołíí; 14 Chągháshé da'dits'agíí k'ehgo ádaanoht'ee le', Bik'ehgo'ihi'ṉań doo hwahá bídaagonołsįįh dadá' nchǫ'íí zhą́ hádaaht'įį n'íí doo dayúweh be'ádaanoht'ee da le': 15 Áídá' Bik'ehgo'ihi'ṉań, nohwich'į' ánṉiidíí, godilzįhgo at'ééhíí k'ehgo nohwíí ałdó' nohwi'at'e'íí dawa bee daagodinołsį le'; 16 Gáṉíígo bek'e'eshchįįhíí bighą, Shíí dilzinihíí nshłįį; áík'ehgo nohwíí ałdó' daagodinołsį le'. 17 Bik'ehgo'ihi'ṉań doo hadíń yik'izhį' at'éégo da, nṉee daantį́į́gee hagot'éégo ádáát'įįdíí yee yándaago'a', áń nohwiTaa daabiłdohṉiigo nádaahohkąąhyú bédaałdzidgo daadinołsį le', ni'gosdzáń biká' daagonohłįįdá': 18 Díí bídaagonołsį le', doo áníidá' daanohwitaa n'íí bi'at'e' nohwił ch'ídaiz'ąą n'íí doo nt'é da, áídá' áí biyi'dí' nanánohwi'dihezṉii, Béshłigai ła'íí óodo da'ílíí hileehi doo bee nanánohwi'dihezṉii da; 19 Áídá' Christ bidił łáń ílíni bee, áń dibełį́į́ bizhaazhé doo baa dahgoz'áni da, doo hayú baa daats'idiłhił dahíí k'a'at'éégo nlįį: 20 Áń ni'gosdzáń doo hwahá nnit'aa dadá' habi'doltįį, áík'ehgo da'iké'yú ngonyáágee nohwá ch'í'ṉah alzaa, 21 Christ biláhyú Bik'ehgo'ihi'ṉań daahohdląą; Christ daztsąądí' Bik'ehgo'ihi'ṉań naadiidzaago ábíílaa, ła'íí bee bits'ą́'idindláádíí baidin'ą́ą́, áík'ehgo Bik'ehgo'ihi'ṉań daahohdląągo bits'ą́'dí' nłt'ééhíí ndaahołíí doleeł. 22 Doo daazhógo da, áídá' da'aṉiigo nohwik'isyú nohwił daanzhǫǫ doleełgo Holy Spirit biláhyú da'aṉii ágot'eehíí bikísk'eh ádaanoht'eehíí bee nohwiyi'siziiníí nzhǫǫgo ádaahłaa, áík'ehgo nohwijíídí' dázhǫ́ łił daanohjǫǫ le': 23 Da'ílíí hileehi doo bee áníidégo nádaagosohdlįį da, áídá' doo da'ílíí hileeh dahi bee nádaagosohdlįį, Bik'ehgo'ihi'ṉań biyati' hiṉáhi ła'íí dahazhį' begoldohi bee nádaagosohdlįį. 24 Nṉee dawa tł'oh k'ehgo ádaat'ee, ła'íí nṉee zhiṉéégo ízisgo ágot'eehíí ch'il dénzhonéhíí k'ehgo ádaat'ee. Tł'ohíí daaniłné, ła'íí ch'il dánzhonéhíí n'íí nanihidéh: 25 Áídá' nohweBik'ehń biyati' dahazhį' begoldohi at'éé. Díí yati'íí bee nohwich'į' yáná'itihíí, yati' baa gozhóni at'éé.


THE SECOND EPISTLE OF PAUL THE APOSTLE TO THE
CORINTHIANS
1
1 Shíí, Paul, Bik'ehgo'ihi'ṉań bik'ehgo Jesus Christ binal'a'á nshłíni, ła'íí nohwik'isn Timotheus holzéhi biłgo, Bik'ehgo'ihi'ṉań daayokąąhíí Corinthgee ha'ánáłséhíí bich'į' k'e'iilchii, ínashood daanliiníí dawa Akéya biyi' dahot'éhé daagolííníí biłgo: 2 Bik'ehgo'ihi'ṉań nohwiTaa, Jesus Christ nohweBik'ehń biłgo biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 3 Bik'ehgo'ihi'ṉań, Jesus Christ nohweBik'ehń biTaa, ba'ihégosį le', áń bits'ą́'dí' aatét'íi begoz'ąą, Bik'ehgo'ihi'ṉań dawa bee hadag ánágodle'íí; 4 Áń góyéégo nohwich'į' nagowaagee hadag ádaanohwiłsį, nṉee dant'éhéta bee bich'į' nadaagontł'ogyúgo hadag ánádaahiidle'híí bighą, danéé Bik'ehgo'ihi'ṉań hadag ádaanohwiłsįhíí bee hadag ánádaahiidle'go. 5 Christ biłgo dánohwiniigonłt'éé ńt'ééhíí k'ehgo Christ nłdzilgo hadag da'ánohwiłsį nt'éé. 6 Néé nohwiniigodilṉe' lę́k'eyúgo, hadag ádaanoht'ee doleełhíí ła'íí hasdánohwiṉiił doleełhíí bighąhi at'éé, áí nohwiniigonłt'ééhííł k'ehgo nohwíí ałdó' nohwiniigonłt'ééhíí bee hadag ádaanoht'eego ádaanohwiłsį, ła'íí néé hadag ánohwi'dilṉe' lę́k'eyúgo hadag ádaanoht'ee doleełhíí ła'íí hasdánohwiṉiił doleełhíí bighąhi at'éé. 7 Nłdzilgo nohwaa da'óndlii, díínko bígonlzįhíí bighą, néé nohwiniigodilṉe'híí k'ehgo nohwíí ałdó' nohwiniigodilṉe' ndi Bik'ehgo'ihi'ṉań hadag ádaanohwiłsįhíí k'ehgo nohwíí ałdó' Bik'ehgo'ihi'ṉań hadag ádaanohwiłsį doleeł. 8 Christ biláhyú nohwik'ííyú daanohłíni, Asiayú góyéégo nohwich'į' nagoyaahíí bídaagonołsį háhiit'įį, dázhǫ́ góyéégo nohwich'į' nagoyaahíí bighą nohwinawod dásdozhą́ asdįįdgo daahiitsaah ląą niidzįį: 9 Da'itsaahíí bee nohwá ngot'ąą niidzįį, áídá' danéé doo ída'óndlii da, ndi Bik'ehgo'ihi'ṉań nanezna'íí nádaayihii'ṉa'íí ba'óndlii doleełhíí bighą nohwich'į' ágodzaa. 10 Áń góyéégo da'itsaahíí yits'ą́' nohwiṉil áídí' yits'ą́' nánohwiṉííł: ła'íí ágánánohwidle' doleełgo ba'óndlii; 11 Nohwíí ałdó' nohwi'okąąhíí bee nohwich'odaahṉii, áík'ehgo nṉee łą́ą́go nohwa da'oskąądgo hagot'éégo Bik'ehgo'ihi'ṉań nohwich'ozṉi'íí nṉee łą́ą́go ba'ihédaanzį doleeł. 12 Díí baa nohwiłgozhǫ́ǫ́, díínko nohwijíí yuṉe' bígonlzį, ni'gosdzáń biká' nṉee bitahyú ła'íí itisgo nohwíí nohwitahyú Bik'ehgo'ihi'ṉań binadzahgee da'aṉiigo, doo daazhógo da ánáhiit'įįł, doo ni'gosdzáń biká'dí' igoyą'íí bee da, Bik'ehgo'ihi'ṉań biłgoch'oba'íí binkááyú ánáhiit'įįł. 13 Daahohshííhíí ła'íí dá bee nohwił ídaagoziníí zhą́ baa nohwich'į' k'e'iilchii; áí dahot'éhé baa nohwił ídaagozį doleełgo hasht'į́į́; 14 Ilk'idá' łahzhį' nohwídaagonołsį n'íí k'ehgo, áík'ehgo néé nohwaa nohwił gozhǫ́ǫ́híí k'ehgo nohwíí ałdó' nohwaa nohwił gozhǫ́ǫ́ doleeł, Jesus nohweBik'ehń nádáhíí bijįį. 15 Áí da'aṉiigo bígonsįhíí bighą ntsé nohwaa nsháhgo ni', nakidn nohwił daagoyiłshǫ́ǫ́ doleełgo; 16 Macedóniayú hishaałyú ła'íí t'ąązhį' náshdaałgo nohwaa nsháhgo ni', áídí' Judeayú shich'odaahṉiigo disháhgo ni'. 17 Ya' daazhógo ádishṉiigo ágádishṉii lą́ née? Ya' ni'gosdzáń biká' nṉee k'ehgo nagoshchi' née, ya' shił nagokigo, Ha'oh, ła'íí, Dah, dishṉii née? 18 Dah, áídá' Bik'ehgo'ihi'ṉań da'aṉii nlįįhíí k'ehgo doo nohwił nagokigo, Ha'oh, ła'íí, Dah, nohwiłn'ṉii da. 19 Silvánus ła'íí Timotheus hik'e shíí biłgo Bik'ehgo'ihi'ṉań biYe', Jesus Christ, nohwitahyú baa nohwił nadaagosiilṉi'íí doo bił nagokigo, Ha'oh, ła'íí, Dah, ṉii da, áídá' áń dábik'ehn, Ha'oh, ṉii. 20 Dábik'ehn Bik'ehgo'ihi'ṉań nt'é ṉiigo yengon'ą́ą́dá' Christ, Ha'oh, da'aṉii ṉii ni', ła'íí áń binkááyú, Doleełgo at'éé, daan'ṉii, Bik'ehgo'ihi'ṉań ba'ihégosį doleełgo. 21 Bik'ehgo'ihi'ṉań néé hik'e nohwíí biłgo Christ bił dała'á daandlįįgo nłdzilgo ánohwiłsįhi at'éé, ła'íí da'áń hadaanohwidilaahi at'éé; 22 Áń nohwiká' da'izkałhíí k'ehgo bíyéé daandlįįgo nohwígózįgo áyíílaa, ła'íí nohwijíí biyi' Holy Spirit nohwaidin'ą́ą́, áí Bik'ehgo'ihi'ṉań nohwiłṉiigo yengon'ááníí begolṉe'go ch'í'ṉah hileeh. 23 Dií da'aṉii ádishṉiigo Bik'ehgo'ihi'ṉań shá yígółsįgo biká ádishṉii, doo nohwił daagozhǫ́ǫ́ dago ánohwishłe' doo hasht'į́į́ dahíí bighą doo hwahá Corinthyú náshdáh da. 24 Doo nohwe'odlą' bee nant'aahíí k'ehgo nohwaa natsídaahkees da, áídá' nohwił daagozhǫ́ǫ́ doleełgo nohwił nada'idziid; nohwi'odlą'íí iłk'idá' nalwod.


Matthew 2
1Judéayú Béthlehem golzeegee Jesus gozlįįdá' Hérod nant'án nlįį lę́k'e, áídá' ya'áí hanadáhdí' nṉee daagoyánihi hikai, Jerúsalemzhį', 2Gádaaṉiigo, Jews binant'a' gozlįįhíí hayú? Ya'áí hanadáhdí' bits'iłsǫǫsé dah hiit'įįhíí bighą daahohiikąąhyú dekai. 3Hérod nant'án nlíni ła'íí nṉee dawa Jerúsalemyú daagolíni biłgo díí daidezts'ąądá' doo bił daagozhǫ́ǫ́ da lę́k'e. 4Hérod okąąh yebik'ehi itisyú nadaandeehi ła'íí begoz'aaníí ye'ik'eda'iłchíhi íła'áyíílaago, Hayú Christ goleeh? daayiłṉiigo nayídaadiłkid. 5Áík'ehgo gádaabiłṉii, Judéayú Béthlehem golzeegee; Bik'ehgo'ihi'ṉań binkááyú na'iziidi n'íí k'e'eshchįįhíí k'ehgo, 6Júda bini'yú Béthlehem ńlííníí, Júdagee nant'án daanliiníí bił dáłedaanłt'éé: nant'án shichągháshé, Israel hat'i'íí, yá nant'aa doleełíí nits'ą́'dí'go goleehíí bighą, ṉii. 7Hérod dánant'į'ego nṉee daagoyánihíí yiká o'ił'a'dá' nayídaadiłkid, Daadá' ts'iłsǫǫsé dantsé hit'įį silįį? ṉiigo. 8Áídí' Béthlehemyú odaayis'a' gádaabiłṉiigo, Ishkiin ałts'ísę́ę nłt'éégo biká hadaanohtaa; baa nohkai lę́k'eyúgo shił nanádaagodołṉihgo shíí ałdó' ákú hoshkąąhyú disháh. 9Nant'án áṉííhíí daidezts'ąądá' dahiskai; hikaahdá' ya'áí hanadáhdí'go ts'iłsǫǫsé dahs'ąągo daayo'įį n'íí bádįhyúgo hiltǫǫł nt'éégo, ishkiin ałts'ísę́hi sitįįgee bik'ehdí' dahs'ąą silįį. 10Ts'iłsǫǫsé daayiłtsąądá' dázhǫ́ yaa bił daagozhǫ́ǫ́ lę́k'e;
11Áídí' kįh yuṉe' ha'ákaidá' ishkiin ałts'ísę́híí bą́ą́, Mary holzéhi, yiłgo daayiłtsąądá', yich'į' hayaa ádaadzaago daayokąąh: ilínihi nadaayiné'íí yidá'ch'ída'iztąągo óodo, jeeh didlidgo łikągolchini, frankincense holzéhi, ła'íí jeeh nch'í'i, myrrh holzéhi, yaa daizné'. 12Nṉee daagoyáni Bik'ehgo'ihi'ṉań, Hérod bich'į'yú nádohkáh hela', daabiłṉiigo yaa nadaiyeełgo, dabíí bini'yú onákai, łahyúgo. 13Anákaidá' Bik'ehgo'ihi'ṉań binal'a'á yaaká'dí'hi Joseph bił ch'í'ṉah ánágodlaa nayeełíí bee, gáṉíígo, Nádndáh, mé' hik'e bą́ą́ biłgo Egyptyú bił nkáh, akú nahísóotąą, nohwił nanágosisṉi'zhį'; Hérod k'ad mé' yiziłheego yiká hantaa godigháh. 14Áík'ehgo Joseph nádiidzaago mé'ihíí hik'e bąąhíí biłgo tł'é'yú Egyptyú okai. 15Hérod daztsąązhį' da'akú naháztąą: Bik'ehgo'ihi'ṉań binkááyú na'iziidíí áṉíí n'íí, ShiYe' Egyptdí' hanṉáh biłdishṉii, nṉiidíí begolṉe'go ágodzaa.
16Áídí' Hérod nṉee daagoyáni bich'į' nadaazhch'a'go yígołsįįdá' dázhǫ́ bágóchįįdgo, ishikíń naki bił łedaagodzaadí' hayaa godezt'i'go dawa natseedgo yengon'ą́ą́ Béthlehemyú, nṉee daagoyáni Jesus yaa nayídaadiłkid n'íídí' godezt'i'go. 17Jéremy, Bik'ehgo'ihi'ṉań binkááyú na'iziidi n'íí, gánṉiidíí begolne', 18Rámayú ła' bizhii daidits'ag, daachag ła'íí chaał daadilwosh, Rachel bichągháshé yighą hichago, yati' inesk'azíí bee bich'į' yádaach'iłti' ndi doo hagot'éégo da lę́k'e, bichągháshé da'ádaadįhíí bighą.
19Hérod daztsąądá' Bik'ehgo'ihi'ṉań binal'a'á yaaká'dí'hi Egyptgee Joseph nayeełíí bee bił ch'í'ṉah ánágodlaa, 20Gáṉíígo, Nádndáh, niye' hik'e bą́ą́ biłgo Israel hat'i'i bini'yú bił nádnkáh: niye' daiziłhee hádaat'įį n'íí nanezna'. 21Áídí' nádiidzaago biye' hik'e bąąhíí biłgo Israel hat'i'íí bini'yú onákai. 22Arkeláus Judéayú nant'án nanásdlį́į́, bitaa Hérod sitįį n'íígee nnańtłizhgo Joseph ya'ikonzįįdá', ákú digháhzhį' neldzid: áík'ehgo bindzeełíí bee Bik'ehgo'ihi'ṉań, Doo ákú ńṉáh da, biłnṉiid, áík'ehgo ni' łahyúgo Galilee golzeeyú okai. 23Áídí' kįh gozṉilíí Názareth golzeegee ndaagozle'; Bik'ehgo'ihi'ṉań binkááyú nada'iziidi, Áń Názarene holzee doleeł, daaṉii n'íí begolṉe'go.


2
1Taagi hileehíí bijįį Gálileehíí biyi' Cána golzeegee ni'i'ṉéh; ákú Jesus bą́ą́hi itah lę́k'e: 2Jesus ałdó' bitsiłke'yu biłgo ni'i'ṉéhyú daabi'dokeed. 3Dasts'aa bitoo ásdįįdá' Jesus bą́ą́ gábiłṉii, Dasts'aa bitoo ásdįįd. 4Jesus gábiłṉii, Shimaa, hago ląą ánishłéhgo ánṉii? Shágoz'aaníí doo hwahá bengowáh da. 5Bą́ą́ nada'iziidíí gáyiłṉii, Hant'é daanohwiłṉiiyú dakú ádaat'įį doleeł. 6Áígee tús tséé álzaahi gostáń siṉil, Jews daanlíni daagos'ąąhíí k'ehgo yee táda'digisíí bighą, túsíí dała'ágo nadin dagohíí tádin gallons dábik'eh lę́k'e. 7Jesus gádaabiłṉii, Túsíí tú bee hada'dołbį. Áík'ehgo dáhalk'iłgo hada'desbį. 8Jesus gánádaabiłdo'ṉiid, Ła' hakaahgo bik'ehgo da'idaaníí bich'į' dohkaah. Áík'ehgo odaiskąą. 9Bik'ehgo da'idaaníí tú dasts'aa bitoo silįįhíí yizlįh, hadí' hídziid shįhíí doo yígółsį dago, (nada'iziidíí tú hadaiziidíí zhą́ yídaagołsį ndihíí,) bik'ehgo da'idaaníí nṉee niiṉéhi yiká ánṉiidgo, 10Gáyiłṉii, Nṉee dawa da'idąą débegonyaago dasts'aa bitoo nzhónihíí ntsé yita'ikaah; áídí' dahádaat'įįzhį' da'odląądá' doo nzhǫǫ dahíí yita'ikaah: áídá' nihíí dasts'aa bitoo nzhónihíí áníita bitasíńkąą. 11Áí Jesus dantsé godiyįhgo adzaa, Gálilee biyi', Cána golzeegee, áík'ehgo ízisgo ye'at'éhi bee bígozįįd; áídí' bitsiłke'yu daabosdląąd lę́k'e.
12Díí bikédí'go Capérnaum golzeeyú bíí hik'e bą́ą́, bik'isyú ła'íí bitsiłke'yu yił okai; akú da'akwii bedahiskąą.
13 Bitis‐hagowáh n'íí bíná'godiṉíhgo Jews daanlíni da'iyąąhíí biká' ngonyáágo Jesus Jerúsalemyú óyáá. 14Akú da'ch'okąąh goz'ąą yuṉe' nṉee ła' magashi, dibełį́į́, hawúcho baa nadaahiṉiihi, ła'íí zhaali iłkáh ch'ídaihiṉiiłíí binasdziid yaa naháztąągo yiká nnyáá. 15Tł'óół iłkénásgisíí ił'áyíílaago dawa, dibełį́į́, magashita biłgo da'ch'okąąh goz'ąą biyi'dí' ch'íinihiyood; ła'íí zhaali iłkáh ch'ídaihiṉiiłi bizhaalihíí yayinką́ą́, áídí' zhaali yiká' iłkáh ch'ínádaiṉiiłíí naz'aaníí nanyihesgo'. 16Áídí' hawúcho baa nadaahiṉiihíí gáyiłnṉiid, Dííhíí ch'ídaahohṉiił; shiTaa bikįhíí kįh biyi' na'iṉiihi ádaagołe' hela'. 17Nikįhíí dázhǫ́ godilziníí begoz'ąą doleełgo dázhǫ́ hásht'į́į́híí bighą shidizidee, golzeego bek'e'eshchiiníí bitsiłke'yu yínádaalṉii.
18Áídí' Jews daanlíni gádaabiłṉii, Nt'é godiyįhgo be'ígóziníí nohwił ch'í'ṉah ánle', díí ánánt'įįłhíí bighą? 19Jesus gádaabiłṉii, Díí kįh biyi' da'ch'okąąhíí ąął nanádaagołṉiiłgo, taagi jįį hileehgo ánágoshdle'. 20Jews daanlíni gábiłṉii, Díí kįh biyi' da'ch'okąąhíí ágolṉe'go dizdin gostáń łegodzaa, áídá' nihííshą' taagi jįį hileehgo ánágodle'? 21Ndi bíí bits'íhi kįh biyi' da'ch'okąąhíí k'ehgo yaa yałti'. 22Jesus daztsąądí' naadiidzaadá' bitsiłke'yu nt'é ṉii n'íí yínádaalṉii; áík'ehgo Bik'ehgo'ihi'ṉań biyati' bek'e'eshchiiníí ła'íí Jesus áṉíí n'íí daayosdląąd lę́k'e.
23Jerúsalem golzeeyú bitis‐hagowáh n'íí bee bíná'godiṉíhgo da'idaaníí bijįį, Jesus akú itah nlįįgo nṉee łą́ą́go daabosdląąd, godiyįhgo áná'ol'įįłíí daayiłtsąądá'. 24Áídá' Jesus nṉeehíí doo yada'ołíí da, nṉee dawa yígółsįhíí bighą. 25Doo hadíń nṉee ye'at'ééhíí baa bił nagolṉi' bik'eh da; dabíí nṉee ye'at'ééhíí dawa yígółsįhíí bighą.


24
1Áí iskąą hik'e godilziníí bijįį dázhǫ́ t'ałbįgo tsébii'i'áńyú łikągolchini iłch'į'daizlaa n'íí odaizné', ła'i ałdó' yił hikai. 2Tsébii'i'áńyú hikaigo tséé daadin'ą́ą́ n'íí yó'olyiz lę́'e. 3Ákóṉe' ha'ákaigé' Jesus nohweBik'ehń bits'íhíí doo hwaa da lę́'e. 4Hayúshą' daanzįná' nṉee naki bidiyágé dázhǫ́ bik'enadidlaadi bit'ahgé' nazįį silįį: 5Isdzáné tsídaadolyizgo hayaa ádaadzaa nt'éégo nṉeehíí gádaabiłṉii, Hat'íí bighą hiṉáhi nanezna'íí bitahyú hádaadeł'į́į́? 6Áń doo hwaa da, naadiidzaa: t'ah Gálileeyú naghaaná' gádaanohwiłṉii n'íí bénádaałṉiih shį, 7Shíí, nṉee k'ehgo Niyááhíí, nṉee binchǫ' daagolííníí baa shich'ilteehgo tsį'iłna'áhi biká' dastsaah, áíná' taagi jįį hileehgo naadiishdáh. 8Áík'ehgo áí áṉíí n'íí yénádaalṉiih. 9Tsébii'i'áńgé' nákaiyú łats'ádahíí ła'íí ła' Jesus biké' hikahíí ałdó' bił nadaagosṉi'. 10Mary Mágdalene, Jóanna, ła'íí Mary, James bimaa, ła' isdzáné biłgo nadaal'a'á díí yił nadaagosṉi'. 11Ndi daazhógo ádaaṉii daanzįgo doo daayodląą da. 12Áíná' Peter nádiidzaago tsébii'i'áńyú nádilwod; hayaa adzaago ákóṉe' déz'įįd, nak'ą'łigai n'íí daazhógo siṉilgo yiłtsąą, áík'ehgo t'ąązhį' gowąyú onádzaa, hagoshą' ágodzaa nzįgo.
13Da'áí bijįį ła' naki dilt'eego Jerúsalemhíí da'dáńyú gosts'idi dahgostǫ'yúshįgotah, Emmáus golzeeyú dezh'aazh. 14Díí ánágot'įįłíí dawa yaa łił nagolṉi'go goldoh. 15T'ah yádaałti'go łił nagolṉi' nt'éégo Jesus bit'ah nyáágo bił dahiskai. 16Áíná' daineł'į́į́ ndi hadń át'ííníí doo bídaagołsįįd da alzaa lę́'e. 17Jesus gádaabiłṉii, Hat'íílá baa łił nagołṉi' goldoh, doo nohwił daagozhǫ́ǫ́ dago? 18Dała'á, Cléopas holzéhihíí, gábiłṉii, Ya' dáni zhą́ Jerúsalemyú asta'ńyáhi, áníi áígee ánágot'įįłíí doo bígonłsį́ da née? 19Hago ágolzaahi áłdołṉii? ṉii, Jesus. Áík'ehgo gánádaabiłdo'ṉiid, Jesus, Názarethgé' nlínihi, Bik'ehgo'ihi'ṉań binkááyú na'iziidi, dázhǫ́ ízisgo áná'ol'įįłi, biyati' nłdzili, Bik'ehgo'ihi'ṉań ła'íí nṉee dawa biṉááłihi áłn'ṉii. 20Áń dánohwíí nohwi'okąąh yebik'ehi itisyú nadaandeehíí ła'íí nohwá nadaant'aahíí bángot'aahgo bidizideego ndaistįį, áígé' tsį'iłna'áhi yiká' daizes‐hįį: 21Áíná' nohwíí Israel hadaasiit'i'íí hasdánohwiṉiił lą́ą́ daandzį: n'íí díí ánágot'įįł n'íí yúshdé' taagi jįį silįį. 22Nohwitahgé' ła' isdzáné nohwił díyadaagot'eego ádaanohwizlaa, áń dázhǫ́ t'ałbįná' tsébii'i'áńyú okai lą́ą́; 23Ndi Jesus bits'íhíí ákú doo hwaa da lą́ą́go, t'ąązhį' nakai gádaaṉiigo, Bik'ehgo'ihi'ṉań binadaal'a'á yaaká'gé'hi nohwich'į' ch'í'ṉah ádaadzaago gádaanohwiłṉii, Jesus hiṉaa. 24Ła' bił nahikaihíí tsébii'i'áńyú okai, isdzáné da'ádaaṉii n'íí k'ehgo yaa hikai: ndi Jesus doo hwaa daayiłtsąą da. 25Áígé' Jesus gádaabiłṉii, Nohwíí nṉee doo daagoyáni daanołínihi, Bik'ehgo'ihi'ṉań binkááyú nada'iziidi n'íí nadaagosṉi'íí doo dáhah daahołdląąh da: 26Christ áík'ehgo biniigodilṉe'go áígé' yee ízisgo at'ééhíí baa godidot'aałgo dábik'eh lą́ą́ née? 27Mosesgé' godezt'i'go Bik'ehgo'ihi'ṉań binkááyú nada'iziidi n'íí ádaaṉiihíí dawa, ła'íí Bik'ehgo'ihi'ṉań biyati' bek'eda'ashchiiníí dahot'éhé dabíí baa k'e'eshchiiníí hat'íí golzeego ágolzeehíí yił nadaagosṉi'. 28Gotah dezh'aazh n'ííyú dák'ad nikáh: Jesus bádn dayúweh dahiyaa nt'éégo, 29Nił nahátąą le', daabiłṉiigo nádaabokąąh; ałk'iná' o'i'ą́ą́, k'ad tł'é' goleeh, daabiłṉii. Áík'ehgo yił ha'ákaiyú yił naháztąą. 30Da'iyąągo bił dinezbįhgo báń náidn'ąągo ya'ahénzįgo oskąądná' iłk'íyíné'go baa daizné'. 31Áníita áígee hadń át'į́į́ shįhíí nzhogo daayiłtsąą; nt'éégo Jesus dádaineł'į́į́zhį' yitł'ąą tsídaazghal. 32Gádaałiłdi'ṉii, Nohwijíí dázhǫ́ diltłi' ngonolįgo at'éé, itínyú nohwich'į' yałti'ná', áń Bik'ehgo'ihi'ṉań biyati' bek'eda'ashchiiníí hat'íí ṉiigo aṉííhíí baa nohwił nagolṉi'ná'. 33Áígé' dagoshch'į' nádiit'aazhgo Jerúsalemyú onát'aazh, ákú łats'ádahíí ła'íí nṉee ła' ishhah dała'ádaat'eego baa n'áázh, 34Nt'éégo gádaabiłṉii, NohweBik'ehń da'aṉii naadiidzaa lą́, Simon bich'į' ch'í'ṉah ádilzaa ałdó'. 35Nṉee áníi n'áázhíí itínyú hago ágodzaahíí, ła'íí hago at'éégo Jesus báń iłk'íyíné'gee yínádaagosdzįįdíí yaa nadaagosṉi'.
36Gádaaṉiiná' Jesus dabíí áí bitah sizįį silįįgo gádaayiłṉii, Iłch'į'gont'ééhíí bee nohwich'į' goz'ąą le'. 37Ndi bił díyadaagodzaago tsídaadesyiz, ch'iidn daahiiltsąą daanzįgo. 38Jesus gádaabiłṉii, Hat'íí bighą tsídaadołyiz? Hat'íí bighą na'ódikidíí nohwiini' biyi' begoz'ąą? 39Shigan ła'íí shikee daanéł'į́į́, da'aṉii shíí ásht'į́į́: shídaadołṉih, áík'ehgo bídaagonołsįįh; ch'iidn bits'í ła'íí bits'in doo golį́į́ da go'į́į́, daał'įį go'į́į́ nkoh, shíí shits'í ła'íí shits'in golį́į́. 40Ánṉiidná' bigan ła'íí bikee yił ch'í'ṉah áyíílaa. 41Dázhǫ́ bił daagozhǫ́ǫ́ ła'íí bił díyadaagot'ee ndi t'ah doo da'odląą daná' Jesus gádaabiłṉii, Dahat'íhíta hidąąhíí ła' daasołné' née? 42Łóg sit'éédhíí ła'íí gosnih yaa daizné'. 43Náidnné'go biṉááł yíyą́ą́ lę́'e. 44Áígé' gádaayiłṉii, T'ah nohwił nshłįįná' díí bee nohwił nadaagosisṉi' go'į́į́, Moses ngon'ą́ą́ lę́'ehi shaa k'e'eshchiiníí, ła'íí Bik'ehgo'ihi'ṉań binkááyú nada'iziidi n'íí k'eda'ashchiiníí, psalms holzéhi ndi, biyi' dábegolṉe' goz'ąą, daanohwiłdishṉii ni'. 45Áígé' Bik'ehgo'ihi'ṉań biyati' bek'e'eshchiiníí hat'íí ṉiigo aṉíí shįhíí bił ídaagozįgo ádaabizlaago, 46Gádaabiłṉii, Shíí Christ nshłíni, shiniigodilṉe'go taagi jįį hileehgo naadiishdáh golzeego shak'e'ashchįį, áík'ehgo dábik'ehyú ágodzaa: 47Ła'íí Jerúsalemgé' godezt'i'go shizhi'íí bee yá'iti' nṉee dahot'éhé hadaazt'i'íí bitahyú, bidaanchǫ'íí yich'ą́'zhį' ádaaṉe'go binchǫ'híí bighą baa nádaagodit'aah golzeego. 48Díí daał'įį go'į́į́ ákoh baa nadaagołṉi'.
49ShiTaa nohwaa yiné'go ngon'ááníí nohwaa dishné': Jerúsalem yuṉe' nahísółtąą, yaaká'gé' nawodíí bee nohwaa ngonyáázhį'.
50Áígé' Jesus Jerúsalemgé' binadaal'a'á yił ch'ékai, Béthanyzhį', yádn ninyáágo, áígee hadag yaa dilṉiigo yá da'oskąąd, Nohwiyaa gozhǫ́ǫ́ doleeł, ṉii. 51Yá da'oskąądná' yich'ą́' yaaká'yú hadag be'ogoyáá. 52Binadaal'a'á daaboskąądgé' Jerúsalemyú onákai, dázhǫ́ bił daagozhǫ́ǫ́go: 53Bik'ehgo'ihi'ṉań bich'į' ahédaanzįgo da'ch'okąąh goz'ąą yuṉe' dáda'okąąh nt'éé lę́'e.


John 7
1Díí bikédí'go Jesus Gálileeyú anádaał: Judéayú doo naghaa da, Jews daanlíni daabiziłheego hádaat'įįhíí bighą. 2Jews daanlíni tł'ohdahskáń yuṉe' náda'idįįhíí biká' ngonyáá. 3Jesus bik'isyú gádaabiłnṉiid, Kodí' dahnṉáhgo Judéayú ńṉáh, ákú niké' hikaahíí áná'íl'įįłíí daayiłtséh doleełhíí bighą. 4Nṉee shígózį le' nziníí doo dánant'į'ego ánát'įįł da. Díí baa nanṉaayúgo, ni'gosdzáń biká' nṉee bił ch'í'ṉah ádńlzį. 5Bik'isyú ndi doo daabodląą da. 6Jesus gádaabiłṉii, Shíí t'ah doo shaa gowáh da: áídá' nohwíí zhą́ da'ádzaagee nohwaa gowáh. 7Ni'gosdzáń biká' nṉee nohwíí doo nohwik'edaanṉiih da; dénchǫ'go ánádaat'įįł dishṉiigo baa nagoshṉi'híí bighą shíí zhą́ shik'edaanṉiih. 8Dánohwízhą́ da'idąąyú dohkáh: shíí t'ah doo shaa gowáh dahíí bighą doo dak'ad da'idąąyú déyáá da. 9Ágánṉiidá' da'akú Gálilee golzeeyú sidaa lę́k'e.
10Bik'isyú da'idąąyú okaihíí bikédí'go, bíí ałdó' dánant'į'ego akú óyáá. 11Da'idąągee Jews daanlíni biká daadéz'įįgo, Áńhíí hayú? daabiłṉii. 12Nṉee bitahyú łą́ą́go baa daanet'į́į́ lę́k'e: ła', Nṉee nłt'éhi nlįį, daaṉiidá' ła'íí, Dah, nṉee ch'a'oyiłkaadi nlįį, daaṉii. 13Áídá' Jews daanlíni yédaaldzidhíí bighą doo ch'í'ṉah baa yádaałti' da.
14Da'idąąhíí da'iłṉí'yú goldohdá' Jesus da'ch'okąąh goz'ąąyú óyáágo iłch'ígó'aah. 15Jews daanlíni bił díyadaagot'ee gádaaṉiigo, Hagot'éégo díí nṉeehíí dawahá yígółsį, doo ółtagyú nayaa dadá'? 16Jesus gádaabiłṉii, Iłch'ígonsh'aahíí doo dashíí ádíshṉii da, shinł'a'ń áṉííhíí át'éé. 17Nṉee ła' Bik'ehgo'ihi'ṉań dáhat'į́į́híí ánát'įįł hat'į́į́yúgo, iłch'ígonsh'aahíí Bik'ehgo'ihi'ṉań bits'ą́'dí'hi at'éé, dagohíí dashínik'ehgo yashti'íí yígółsį doleeł. 18Dahadíń dabínik'ehgo yałti'íí dabíí ízisgo ádestįį hat'į́į́: áídá' hadíń binł'a'ń ízisgo ágot'eehíí yá hát'ííníí, áń da'aṉii áṉíí, áík'ehgo áń biyi' łé'gochoohíí da'ádįh. 19Ya' Moses begoz'aaníí yee doo nohwá ngon'ą́ą́ da née? Áídá' doo ła' bikísk'eh ádaanoht'ee da. Nt'é bighą daashizołhee hádaaht'į́į́? 20Nṉeehíí gádaabiłṉii, Ch'iidn niyi' golį́į́ lą́ą́: hadíń niziłhee hat'į́į́? 21Jesus gádaabiłṉii, Dałán áná'íł'įįdgee nohwił díyadaagot'ee ni'. 22Moses círcumcise ádaanohwidilṉe'go yee nohwá ngon'ą́ą́; (ndi Moses doo bits'ą́'dí' begodeyaa da, daanohwitaa n'íí bits'ą́'dí';) áík'ehgo godilziníí bijįį nṉee círcumcise ádaahłe'. 23Godilziníí bijįį Moses yegos'aaníí doo k'ích'ídzį́į́s da doleełhíí bighą nṉee círcumcise alzaayúgo, godilziníí bijįį nṉee bits'í dawa nłt'éégo ánáshdlaahíí bighą shich'į' hadaashohkee née? 24Doo da'ánoliníí zhą́ bee aayádaałti' da, áídá' da'aṉii ágot'eehíí bee aayádaałti' le'. 25Jerúsalemgee nṉee ła' gádaaṉii, Díń daayiziłheego hádaat'iiníí shį ya'? 26Áń kú doo biini' hą́h dago yałti'go naghaa, áídá' doo nt'é daayiłṉii da. Nant'án daanlíni díń da'aṉii Christ nlįįgo yídaagołsįįd shį. 27Áídá' díí nṉee hadí' naghaa shįhíí bídaagonlzį: Christ nyáágo hadí' naghaa shįhíí doo hadíń yígółsį da doleeł. 28Áík'ehgo Jesus da'ch'okąąh goz'ąą yuṉe' iłch'ígó'aahgo gáṉíí, Shídaagonołsį, ła'íí hadí' nashaahíí bídaagonołsį: doo dashíí hásht'į́į́go niyáá da, shinł'a'ń da'aṉii, áń doo bídaagonołsį da. 29Shíí bígonsį; shinł'a'go bits'ą́'dí' níyááhíí bighą. 30Áík'ehgo ha'ádaabiłt'e' hádaat'įį: ndi doo daabiłtsood da, doo hwahá bidizi'deehíí biká' ngowáh dahíí bighą. 31Nṉee łą́ą́go daabosdląądgo gádaaṉii, Christ nyáágo, díí nṉee godiyįhgo áná'ol'įįłíí bitisgo áná'ol'įįł doleeł née?
32Phárisees daanlíni nṉee ágát'éégo baa yádaałti'go ba'ikodaanzįįdá', okąąh yedaabik'ehi itisyú nadaandeehi ła'íí Phárisees daanlíni biłgo aasiṉilíí bich'į' odais'a', daabiłtsoodgo. 33Jesus gádaabiłṉii, Dét'įhézhį' t'ah nohwił nashkai, áídí' shinł'a'ń bich'į' nádésdzá. 34Shíka daanohtaa ndi doo shaa nohkáh át'éé da: hayú níyááyú doo nohkáh át'éé da. 35Jews daanlíni gádaałiłdi'ṉii, Díí nṉee hayú doo baa nkáh dayú deyaago aṉii? Jews daanliiníí doo Jews daanlįį dahíí bitahyú iłtanáhosąą n'íí yich'į' deyaayú, doo Jews daanlįį dahíí yił ch'ídaago'aahgo aṉíí shį? 36Nt'é ṉíígo aṉii, Shíka daanohtaa ndi doo shaa nohkáh át'éé da: ła'íí, Hayú níyááyú doo nohkáh át'éé da? 37Da'idaaníí bennágódáhíí bijįį, nṉee łą́ą́go íła'adzaahíí bijįį, Jesus hizį'dá' adįįd hadziigo, Dahadíń dibá' silįįhń shich'į' nowáhgo odląą, ṉii. 38Dahadíń shodląąhń biyi'dí' tú hiṉáhi hálį́į́ doleeł, Bik'ehgo'ihi'ṉań biyati' bek'e'eshchiiníí k'ehgo. 39(Díí k'ehgo Holy Spirit yaa yałti', áń hadíí daabodlaaníí bee baa godot'aał: Holy Spirit doo hwahá hadíń baa det'aah dadá', Jesus ízisgo ye'at'ééhíí doo hwahá ch'í'ṉah ábi'dilṉe' dahíí bighą.)
40Nṉee łą́ą́go díí yati'íí daidezts'ąądá' gádaanṉiid, Díń da'aṉii Bik'ehgo'ihi'ṉań binkááyú Na'iziidíí át'į́į́ lą́ą́. 41Ła'íí gádaaṉii, Díń da'aṉii Christ nlįį lą́ą́. Ła'íí gádaaṉii, Ya' Christ Gálileedí' hígháhgo láń? 42Bik'ehgo'ihi'ṉań biyati' bek'e'eshchiinííshą' gáṉíí, Christ David hat'i'íí bits'ą́'dí' goleeh, Béthlehem golzeedí' hígháh, David golį́į́ lę́k'egee? 43Áík'ehgo áígee Jesus bighą nṉee iłts'ą́'kai. 44Ła' daabiłtsood hádaat'įį ndi doo daabiłtsood da.
45Aasiṉilíí okąąh yedaabik'ehi itisyú nadaandeehi ła'íí Phárisees daanlíni biłgo yaa nákaigo gádaabiłṉii, Nt'é bighą doo daahołtsood da? 46Aasiṉilíí gádaabiłṉii, Doo ła' nṉee díí nṉeehíí k'ehgo yałti' da. 47Phárisees daanlíni gánádaabiłdo'ṉiid, Ya' nohwíí ałdó' nohwich'į' na'deshch'a' née? 48Ya' ła' nant'án daanlíni dagohíí Phárisees daanlíni daabosdląą née? 49Áídá' díí nṉeehíí begoz'aaníí doo yídaagołsį dahíí nchǫ'íí bee bá ha'odzii. 50Nicodémus, Phárisees itah nlíni, (łah tł'é'yú Jesus yaa nyáá lę́k'e n'íí,) gádaabiłṉii, 51Bedaagosiil'aaníí k'ehgo ya' nṉee dá doo daadihiits'į́hé, ła'íí dá doo ánát'įįłíí bídaagonlzįhé baa yáhiilti' née? 52Áík'ehgo gánádaado'ṉiid, Ya' ni ałdó' Gálileedí' nanṉaa née? Bik'ehgo'ihi'ṉań biyati' bek'e'eshchiiníí biyi' díń'įį, áík'ehgo bígonłsįįh ndi at'éé: Bik'ehgo'ihi'ṉań binkááyú na'iziidi doo ła' Gálileedí' hígháh golzee da. 53Áídí' nṉee dawa bigowąyú nnáheskai lę́k'e.


Luke 6
1Jews daagodnłsiníí bijįį nakigeehíí Jesus tł'oh nagháí hentííníí yiyi'yú higaał; bitsiłke'yu yił hikaahgo tł'oh nagháí binest'ą' nadaayiṉiił; áígé' daidnzhishgo daayiyąą lę́'e. 2Phárisees daanlíni ła' gádaabiłṉii, Hat'íí bighą godilziníí bijįį doo hat'íí baa nach'ighaa dahíí ádaałt'įį? 3Jesus gáṉíí, Ya' David ła'íí yił nakaihíí biłgo shiṉá' daasilįįgo hago ádaasdzaa láń shįhíí doo hwahá baa da'ołshiih da née? 4Bik'ehgo'ihi'ṉań daach'okąąh goz'ąą yuṉe' ha'ayáágo, báń Bik'ehgo'ihi'ṉań ye'okąąhgo baa hi'né'go nii'né' n'íí náidnné'go yiyąą, ła'íí yił nakaihíí ałdó' ła' yá'ńné' lę́'e; áí báńhíí okąąh yedaabik'ehi zhą́ daayiyąągo goz'ánihi. 5Shíí, nṉee k'ehgo Niyááhíí, godilziníí bijįį ndi beshik'eh, ṉii, Jesus. 6Łah Jews daagodnłsiníí bijįį ha'ánáłséh goz'ąą yuṉe' Jesus ha'ayáágo iłch'ígó'aah lę́'e: akóṉe' nṉee bigan dihe'nazhiṉéégo binawod ásdįįdi itah sidaa. 7Begoz'aaníí ye'ik'eda'iłchíhi ła'íí Phárisees daanlíni biłgo Jesus daineł'į́į́ lę́'e, godilziníí bijįį nṉeehíí náyilziih shį daanzįgo; ágádzaayúgo Jesus hat'íhíta yee yaa dahdaago'aahíí bighą. 8Áíná' Jesus áí natsídaakeesíí yígółsįhíí bighą nṉee bigan binawod ásdįįdi gáyiłṉii, Nádndáhgo kodé' hizįį. Áík'ehgo nádiidzaago áígee hizį' lę́'e. 9Jesus begoz'aaníí ye'ik'eda'iłchíhi ła'íí Phárisees biłgo gádaayiłṉii, Dała'á nanohwídaadishkid, ya' godilziníí bijįį nłt'éégo ách'ít'įįgo goz'ąą née, dagohíí dénchǫ'égo ách'ít'įį née? Ya' nṉee hasdách'iłteehgo née, dagohíí ch'iziłheego née? 10Jesus nṉee yitah déz'įį lę́'e, áígé' nṉee bigan binawod ásdįįdi gáyiłṉii, Yushdé' dahdinlṉíh. Ágádzaaná' bigan nłt'éé násdlį́į́, łahzhiṉééhíí ga'at'éé. 11Nṉee Jesus yik'edaanṉiihíí hadaashkeego gádaałiłdi'ṉii, Jesus hagoshą' ádaahiidle'? 12Áíná' Jesus dasahn dziłyú óyáá okąąhgo, Bik'ehgo'ihi'ṉań yich'į' okąąhgo iskąą.
13Hayiłką́ą́yú biké' hikahíí, Yushdé', daayiłnṉiidná' nakits'ádah hayiṉil: áí shinadaal'a'á daayiłṉii; 14Simon, (Peter yízhi' yá áyíílaahíí,) bik'isn Andrew, ła'íí James, John, Philip, Barthólemew, 15Matthew, Thomas, ła'íí James Alphéus biye'i, Simon Zelótes holzéhi, 16Judas James bik'isn, ła'íí Judas Iscáriot, ch'íbido'aał doleełi.
17Dziłgé' yił nkenákainá' dziłíí bitl'ááhgee sizįį, áígee biké' hikahíí, ła'íí nṉee łą́ą́go Judéagé', Jerúsalemgé', ła'íí tádá'yú Tyre ła'íí Sídongé' daagolínihi daabidits'į́h hádaat'įįgo, ła'íí daanezgaihíí nádaabidilziih hádaat'įįgo baa náńłsą́ą́; 18Hayíí spirits nchǫ'i biyi' daagolííníí ałdó' baa hikai: áík'ehgo náda'bidilzii lę́'e. 19Nṉee dawa bedaadilchiid hádaat'įį lę́'e: binawodíí nádaabilziihíí bighą.
20Biké' hikahíí yineł'į́į́go gáyiłṉii, Nohwíí tédaanołt'iyéhíí nohwiyaa gozhǫ́ǫ́ doleeł: Bik'ehgo'ihi'ṉań bilałtł'áhgee daanliiníí itah daanołįį. 21K'adíí shiṉá' daanołiiníí nohwiyaa gozhǫ́ǫ́ doleeł: náda'dołdǫǫł. K'adíí daałchagíí nohwiyaa gozhǫ́ǫ́ doleeł: daałdloh doleeł. 22Shíí, nṉee k'ehgo Niyááhíí, shighą nṉee nohwik'edaanṉiihyúgo, ła'íí doo hádaanohwit'įį dayúgo, nchǫ'go nohwich'į' yádaałti'yúgo, nohwizhi' nchǫ'go yaa yádaałti'yúgo nohwiyaa gozhǫ́ǫ́ doleeł. 23Áí bijįį dázhǫ́ nohwił daagozhǫ́ǫ́go yaadaołjah le': yaaká'yú itisgo nohwaa hi'né'i dázhǫ́ nchaa doleeł: nṉee nohwik'edaanṉiihíí bich'ą́'gé' nṉee daanlínihíí Bik'ehgo'ihi'ṉań binkááyú nada'iziidi n'íí ałdó' ágádaayiłsį lę́'e. 24Áíná' nohwíí ízisgo da'ołt'iiníí, nohwá góyéé doleeł! ałk'iná' dawa hádaałt'iiníí nohwíyéé. 25K'adíí náda'sołdįįdíí, nohwá góyéé doleeł! shiṉá' daanołįį doleeł. K'adíí daałdlohíí, nohwá góyéé doleeł! ík'edaadoł'ṉii ła'íí daołchag doleeł. 26Nohwíí nṉee dawa nłt'éégo nohwaa yádaałti'ihíí, nohwá góyéé doleeł! áí bich'ą́'gé' nṉee daanlínihíí Bik'ehgo'ihi'ṉań binkááyú nada'iziidíí daazhógo ádaadil'íni n'íí ágádaayiłnṉiid ałdó'.
27Shihíí daashidołts'agíí gádaanohwiłdishṉii, Nohwik'edaanṉiihíí nohwił daanzhǫǫ le', hayíí bił daanołchǫ'íí nłt'éégo bich'į' ádaanołt'ee le', 28Yati' yee daanohwókaałíí nłt'éégo bich'į' natsídaałkees le', ła'íí nchǫ'go nohwich'į' ádaat'eehíí bá da'ołkąąh le'. 29Hadń nitł'ah yonłts'íyúgo łahzhiṉéé bich'į' nnanínt'aah; hadń ni'íícho nich'ą́' náidiłtsoozyúgo n'íí ałdó' doo baa ńchį' da. 30Dahadń hat'íí níyókeedíí baa nné'; hadń dahat'íhíta ṉíyééhíí nich'ą́' náidnné'yúgo doo t'ąązhį' bínáhóńkeed da. 31Nṉee hago'at'éégo nohwich'į' ádaat'eego hádaałt'įįhíí k'ehgo nohwíí ałdó' bich'į' ágádaanołt'ee. 32Hayíí bił daanołshooníí zhą́ nohwił daanzhǫǫyúgo, hago'at'éégo nłt'éé áí? Nṉee doo daagodnłsį dahíí ndi hayíí bił daanzhooníí bił daanzhǫǫ. 33Hayíí nłt'éégo ádaanłsį shįhíí zhą́ bich'į' nłt'éégo ádaanołt'eeyúgo, hago'at'éégo nłt'éé áí? Nṉee doo daagodnłsį dahíí ndi ágádaat'íni at'éé ałdó'. 34Nohwíí hadń hat'íí bá ch'ídaashołné'yúgo t'ąązhį' shaa nné' daanołsįgo, hago'at'éégo nłt'éé áí? nṉee doo daagodnłsį dahíí ndi dawahá łáłch'ínádai'né'i at'éé, da'áígee shaa nai'né' daanzįgo. 35Nohwik'edaanṉiihíí nohwił daanzhǫǫ le', ła'íí nłt'éégo ádaałt'įį, dahat'íhíta ch'ídaanołné' le' doo shaa nané' daanołsį dago; áík'ehgo yaaká'gé' łą́ą́go nohwaa nané' ła'íí Da'tiséyú At'éhi bichągháshé daanołįį doleeł: áń nṉee doo ahédaanzį dahíí ła'íí daanchǫ'íí ndi yich'į' nłt'éégo at'éé. 36NohwiTaa bił goch'oba'híí k'ehgo nohwíí ałdó' nohwił goch'oba' le'. 37Doo hadń baa nádaałt'įį da le', áík'ehgo nohwíí ałdó' doo nohwaa nádaach'it'įį da doleeł: nṉee doo nchǫ'go baa natsídaałkees da le', áík'ehgo doo nchǫ'go nohwaa natsída'ikees da: nṉee nohwich'į' nchǫ'go ánát'įįłíí baa nádaagodenoł'aah le', áík'ehgo nohwíí ałdó' nohwaa nágodet'aah: 38Nṉee baa daanołné', áík'ehgo nohwíí ałdó' nohwaa na'né'; áí nłt'éégo bínel'ąądgo, hayaa iłk'ínábénisdzilgo, nłt'éégo ąął nnésgohgo haláh odaazlįįgo nohwaa nach'iné'. Dáhołąągo kaa daasołné' láńshį n'íí k'ehgo da'ágáhołąągo nohwaa nádo'né'. 39Iłch'ígót'aahgo na'goṉi'íí yee hadziigo gádaabiłnṉiid, Ya'nṉee biṉáá ágodiníí ła' nṉee biṉáá ágodini łolǫǫs née? ágádaasdzaayúgo shą' da'áła ínlwozh yuyaa ołiłdeeł? 40Biłch'ígót'aahíí biłch'ígó'aahi doo yitisgo at'éhi at'éé da: áíná' daakówa nłt'éégo koł ch'ídaakost'ąąyúgo, áí bił ch'ígó'aahíí ga'ách'ít'éé daach'ileeh. 41Hat'íí bighą nik'isn biṉáá yuṉe' tsįałch'ísę́ę sitaaníí hí'į́į́, áíná' nihíí niṉáá yuṉe' tsį nchaahi sitaaníí doo hí'į́į́ da? 42Ni niṉáá yuṉe' tsį nchaahi sitaaníí doo hí'į́į́ daná', hat'íí bighą nik'isn gáłnṉii, Shik'isn, ai tsį ałch'ísę́ę niṉáá yuṉe' sitaaníí ná haoshtįįh? Ni nzhǫǫ ádńł'íni, iłtsé niṉáá yuṉe' tsį nchaahi sitaaníí hatįįh, áík'ehgo nłt'éégo go'į́į́ nleehgo, áníita nik'isn biṉáá yuṉe' tsį ałch'ísę́ę sitaaníí bá hatįįh. 43Tsint'áni nłt'éhihíí doo nest'áń dénchǫ'éhíí baa dahnándahi at'éé da; ła'íí tsint'áni dénchǫ'éhíí nest'áń nłt'éhihíí doo baa dahnándahi at'éé da. 44Tsint'áni dała'á hentį́į́go nest'áń baa dahnándahíí bee bígózį. Figs doo hosh baa ndaach'ihiṉiiłhi at'éé da, ła'íí dasts'aa'íí doo hosh diwozhíí baa ndaach'ihiṉiiłhi at'éé da. 45Nṉee nłt'éhihíí bijíí yuṉe' nłt'éégo goz'aaníí bich'ą́'gé' nłt'éhihíí zhą́ bee hagowá; áíná' nṉee nchǫ'íí bijíí yuṉe' nchǫ'go goz'aaníí bich'ą́'gé' nchǫ'íí zhą́ bee hagowá: hago'at'éégo yách'íłti' shįhíí kojíí yuṉe' hago'at'éégo goz'ąą shįhíí bich'ą́'gé' ách'iṉiihi at'éé.
46Hat'íí bighą, SheBik'ehń, sheBik'ehń, daashiłdołṉiigo shich'į' ádaadołṉiiná' da'ánohwiłdishṉiiyú doo ádaanołt'ee da? 47Dahadń shaa nyááhń shíyésts'ąągo shiyati' yikísk'eh at'ééhń, díí k'ehgo ako at'éhi at'éé: 48Nṉee yúyahgo hagogéedgo tséé biká' bigową ágodlaa: áík'ehgo tú idezjoolgo bigowąhíí bídilk'oł ndi doo hago adzaa da; nłdzilgo tséé biká' ágolzaahíí bighą. 49Áíná' dahadń shíyésts'ąą ndi doo yikísk'eh at'éé dahń, díí k'ehgo ako at'éhi at'éé, nṉee bigową dá sáí zhą́ yiká' ágodlaa, doo tséé biká' dahgoz'ąą dago; áí gowąhíí yich'į' tú idezjoolgo dagoshch'į' nangóngo'; áík'ehgo aanábígotł'įįł gozlįį.


THE FIRST EPISTLE OF PAUL THE APOSTLE TO
TIMOTHY
1
1 Shíí Paul, Bik'ehgo'ihi'ṉań Hasdánohwiṉilíí, ła'íí Jesus Christ nohweBik'ehń shendaagoz'ąąhíí bighą binal'a'á nshłįį; Jesus Christ biláhyú ihi'ṉaa doo ngonel'ąą dahíí ndaahóndlii; 2 Timothy, odlą' bee da'aṉii shiye' nlíni, bich'į' k'e'eshchii: Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' aatét'íi ła'íí iłch'į'gont'ééhíí bee nich'į' goz'ąą le'. 3 Macedóniayú déyáádá' ániłdéṉiid n'íí k'ehgo nanánoshkąąhgo gánániłdish'ṉii, Éphesus golzeeyú síndaadá' ła' nṉeehíí łahgo at'éégo iłch'ígó'aahíí doo bee iłch'ídaagonoh'aah da le', nłdzilgo daabilnṉii, 4 Yati' daazhógo alzaahíí ła'íí hadíń hadaałinest'aaníí doo ąąłzhį' baa na'gozṉi' dahíí doo ídaayełts'ą́ą́ da le', daabiłnṉii ałdó', áí łą́ą́go łahadaagoch'idit'áhgo áile', áí Bik'ehgo'ihi'ṉań kángon'ááníí doo łayolé' át'éé da, áí ko'odlą' zhą́ bee łaile'. 5 Áídá' kojíí biyi' nzhǫǫgo, nłt'éégo ánách'it'įįł bígoch'iłsįgo, ła'íí da'aṉii ch'odląąhíí bighą koł ijǫǫ doleełgo koł ch'ídaagont'aah: 6 Áí ła' nṉee k'ihzhį' ádaasdzaago łahadaadit'áhíí doo nt'é be'alṉéhi yaa yádaałti'íí daasilįį; 7 Bik'ehgo'ihi'ṉań yegos'áni yaa iłch'ídaago'aahíí daanlįįgo hádaat'įį; ndihíí nt'é daaṉiihíí ła'íí nt'é nłdzilgo yaa yádaałti'íí doo yídaagołsį da. 8 Áídá' begoz'aaníí nłt'éhi áile' bídaagonlzį, dábik'ehyú iłch'ígót'aahyúgo, ła'íí bikísk'eh ánádaach'it'įįłyúgo; 9 Díí ałdó' bídaagonlzį, begoz'aaníí nṉee dábik'ehyú ádaat'eehíí doo bá álzaa da, ndi hadíí doo begoz'aaníí yikísk'ehyú ádaat'ee dahíí bá álzaa, doo da'dits'ag dahíí, Bik'ehgo'ihi'ṉań doo daidnłsį dahíí, nchǫ'go ádaat'iiníí, doo biłdaagodiyįh dahíí, ni' biká' nandeehíí zhą́ biłdaanzhǫǫhíí, bitaa hik'e bą́ą́ nadaiłtseedíí, ła'íí nṉee nadaiłtseedíí bá álzaa, 10 Ła'íí nant'į' nakaihíí, nṉee dabíí iłch'į' biini' daamba'íí yee ídaadiłchǫǫhíí, nṉee ch'a'odaayihiyeehíí, łéda'iłchoohíí, yáná'iti' yuṉe' nadaach'aahíí, ła'íí dahadíńta da'aṉii iłch'ígót'aahíí yits'ą́'zhį' ádaat'eehíí, áí dawa begoz'aaníí bá álzaa; 11 Áí da'aṉii iłch'ígót'aahíí Bik'ehgo'ihi'ṉań bits'ą́'dí' baa gozhóni, biyati' nłt'éhi ba'ihégosini at'éé, áí baa nagoshṉi'íí shaa godet'ąą. 12 Christ Jesus nohweBik'ehń bich'į' ihénsį, áń díí bighą bínensh'ąągo áshíílaa, sha'ołííhíí ła'íí bána'isiidgo áshíílaahíí shił ołtago ba'ihénsį; 13 Shíí dabíntségo Jesus nchǫ'go baa yashti' ni', biniigodeshłaa ni', ła'íí hoshch'iid ni': áídá' Bik'ehgo'ihi'ṉań shaa ch'ozbaad, doo bígonsį dayú, ła'íí doo oshdląą dayú ásht'į́į́ lę́k'ehíí bighą. 14 NohweBik'ehń biłgoch'oba'íí shich'į' an'odaazlįį, odlą' ła'íí ił'ijóóníí Christ Jesus biláhyú nohwíyééhíí ałdó' shich'į' an'odaazlįį. 15 Díí ágolzeehíí da'aṉii ágolzéhi, nṉee dawa daayodląągo dábik'eh, Christ Jesus nṉee nchǫ'go ánádaat'įįłíí hasdáyihiṉiiłhíí bighą ni'gosdzáń biká'zhį' nyáá; shíí áí itah dázhǫ́ itisgo nchǫ'ihíí nshłįį ni'. 16 Shíí dantsé shiláhyú Jesus Christ dázhǫ́ shágoho'aałíí ch'í'ṉah áile'híí bighą Bik'ehgo'ihi'ṉań shaa ch'ozbaad, áík'ehgo bikédí'go hadíí da'odląąhgo ihi'ṉaa doo ngonel'ąą dahíí yee daahiṉaa doleełíí ałdó' yágoho'aał doleełíí shágoho'aał n'íí bee bígózį doleełhíí bighą Bik'ehgo'ihi'ṉań shaa chozbaad. 17 Áík'ehgo ízisgo Nant'án, dahazhį' golínihi, doo datsaah dahi, doo hit'įį dahi, Bik'ehgo'ihi'ṉań dabízhą́ goyánihi, doo ngonel'ąą dayú dahazhį' daabich'idnłsį ła'íí dázhǫ́ ba'ihédaach'inzį le'. Doleełgo at'éé. 18 Timothy shiye', dabíntségo Holy Spirit binkááyú naa yałti' n'íí k'ehgo naa godensh'aahgo gániłdishṉii, Áí naa nagolṉi' n'íí k'ehgo nłt'éégo nagonłkáad le'; 19 Ni'odlą' nłdzilgo hóńtą', ła'íí nłt'éégo ánánt'įįłíí ádígonlzį le'; ła' bi'odlą' doo daayotą' dago daabi'odlą' doo nt'é da silįį, tsina'eełíí nihiltǫǫdhíí k'ehgo: 20 Áí Hyméneus ła'íí Alexánder daaholzéhi itah; áí Bik'ehgo'ihi'ṉań doo nchǫ'go yaa yádaałti' dago yídaagoł'aah doleełhíí bighą ch'iidn nant'án, Satan holzéhi, bich'į' bidéchid, yiniidaagodilṉe' doleełgo.


THE FIRST EPISTLE OF PAUL THE APOSTLE TO THE
CORINTHIANS
1
1 Shíí, Paul, Jesus Christ binal'a'á nshłįįgo Bik'ehgo'ih'ṉań háshit'įįgo shi'dokéed, ła'íí nohwik'isn Sosthenes, 2 Ínashood Corinthgee ha'ánáłséhíí bich'į' k'e'iilchii, áí Christ Jesus biláhyú godilzįhgo ádaat'eego ádaabi'deszaa, Bik'ehgo'ihi'ṉań báhadaadeszaahíí daaleehgo daabi'dokéed, ła'íí dahot'éhé Jesus Christ nohweBik'ehń bizhi' biláhyú daayokąąhíí dawa bich'į' k'e'iilchii, áń dabíí beBik'ehń ła'íí néé nohweBik'ehń nlįį: 3 Bik'ehgo'ihi'ṉań nohwiTaa hik'e Jesus Christ nohweBik'ehń bits'ą́'dí' iłgoch'oba'íí ła'íí iłch'į'gont'ééhíí bee nohwich'į' goz'ąą le'. 4 Bik'ehgo'ihi'ṉań biłgoch'oba'íí Jesus Christ biláhyú nohwaa yiné'híí bighą dábik'ehń oshkąąhgo nohwá ba'ihénsį; 5 Áń dawahá yee nohwich'oṉii, yati' yee nohwich'oṉii, nohwigoyą' ndi nohwá ágółsį; 6 Áík'ehgo Christ baa nadaagohiilṉi'íí nohwitahyú nłdzilgo áyíłsį: 7 Áík'ehgo yaaká'dí' nohwaa hi'né'íí doo ła' binohdįh da; Jesus Christ nohweBik'ehń nadáhíí biba' ádaanoht'eedá': 8 Bik'ehgo'ihi'ṉań nołdzilgo ánohwiłsį doleeł danágódzáázhį', áík'ehgo Jesus Christ nohweBik'ehń nadáhíí bijįį doo nt'é bee nohwaa dahgoz'ąą da doleeł. 9 Bik'ehgo'ihi'ṉań da'áṉííyú át'éé, áń biYe' Jesus Christ nohweBik'ehń bił łił daanohdlįįgo nohwich'į' ánṉiid. 10 K'adíí nánohwoshkąąh, shik'ííyú, Jesus Christ nohweBik'ehń bizhi' biláyú dáłełt'eego yádaałti' doleełgo, nohwitahyú doo iłts'ą́' ádaanoht'ee da doleełgo: áídá' nohwiini' dáłełt'eego ła'íí dáłełt'eego natsídaahkeesgo dałaházhį' be'ádaanoht'ee le'. 11 Shik'ííyú, iłch'į' nanádaagonołkaad ląą, Klóe yił naháztaaníí shił nadaagolṉi'. 12 Gádishṉiigo ádishṉii, ła', Shíí Paul zhiṉéé nshłįį; ła'íí, Shíí Apóllos zhiṉéé nshłįį; ła'íí, Shíí Céphas zhiṉéé nshłįį, ła'íí, Shíí Christ zhiṉéé nshłįį, daadohṉii lą́ą́. 13 Ya' Christshą' dákwíihi daahohiikąąh née? Ya' Paul tsį'iłna'áhi nohwá bíheskał née? Ya' Paul bizhi' bee baptize ádaanohwi'deszaa née? 14 Bik'ehgo'ihi'ṉań ba'ihénsį, doo ła' baptize ádaanohwishłaa da, Críspus hik'e Gáius zhą́; 15 Baptize ánohwishłaayúgo dánko dahadíń gáṉii, Dabíí bizhi' yee baptize ágoł'įį. 16 Áídá' Stéphanas bił daagolííníí baptize ashłaa ałdó': ba'ashhah ła' baptize ashłaa shįhíí doo bígonsį da. 17 Christ doo baptize ash'į́į́go shinł'a' da, áídá' yati' baa gozhóni baa nagoshṉi'go shinł'a': doo yati' goyááníí bee yashti' da, áík'ehgo yashti'yúgo dánko tsį'iłna'áhi baa na'goṉi'íí doo nt'é áile' da doleeł ni'. 18 Tsį'iłna'áhi baa na'goṉi'íí ch'á'onehezdeehíí bich'į'yúgo déba'odlohé; áídá' néé hasdáhiikaihíí nohwich'į'yúgo Bik'ehgo'ihi'ṉań binawod at'éé. 19 Bek'e'eshchiiníí gáṉíígo, Nṉee daagoyáni bigoyą' da'ádįhgo ádaashłe' doleeł, nṉee bił ídaagoziníí ałdó' doo bił ídaagozįh dago ádaashłe' doleeł. 20 Nṉee goyáni n'íí hayú láń? Begoz'aaníí ye'ik'e'iłchíhi n'íí hayú láń? Ni'gosdzáń biká' ágot'eehíí ye'agodet'áhi n'íí hayú láń? Díí ni'gosdzáń biká' igoyą'íí, Bik'ehgo'ihi'ṉań doo nt'é dago áyíílaahi at'éé. 21 Bik'ehgo'ihi'ṉań góyą́ą́go ngonłchį́į́ lę́k'ehíí k'ehgo ni'gosdzáń biká' nṉee dabíí bigoyą'íí bee Bik'ehgo'ihi'ṉań ch'éh yídaagołsįįh, áídá' yati' baa gozhóni yaa yałti'íí, ni'gosdzáń biká' nṉee bich'į'yúgo doo nt'é da ndi, biláhyú da'odlaaníí hasdáhi'ṉiiłgo Bik'ehgo'ihi'ṉań ngon'ą́ą́. 22 Jews daanlíni godiyįhgo be'ígózinihíí yiká hádaat'įį, ła'íí Greeks daanlíni kogoyą' zhą́ yiká daadéz'įį: 23 Áídá' nééhíí Christ tsį'iłna'áhi bíheskałíí baa nadaagohiilṉi', áí Jews daanlíni bidáh sizįį, Greeks daanlíni bich'į'yúgo déba'odlohé; 24 Áídá' Bik'ehgo'ihi'ṉań bich'į' ádaanṉiidíí, Jews daanlíni ła'íí Greeks daanlíni dawa yich'į'yúgo Christ, Bik'ehgo'ihi'ṉań binawodíí át'éé, ła'íí Bik'ehgo'ihi'ṉań bigoyą' at'éé. 25 Bik'ehgo'ihi'ṉań bigoyą'íí, ni'gosdzáń biká' nṉee bich'į'yúgo déba'odlohé ndi, nṉee bigoyą'íí yitisgo goyą́ą́; ni'gosdzáń biká' nṉee bich'į'yúgo Bik'ehgo'ihi'ṉań doo nalwod da ndi, nṉee binawodíí yitisgo nalwodhi at'éé. 26 Shik'ííyú, Bik'ehgo'ihi'ṉań nohwich'į' ádaanṉiidíí baa natsídaahkees; doo hołąągo nṉee bigoyą' bee daagonohsąą da, doo hołąągo dák'a'ádaanoht'ee da, doo hołąągo ízisgo ágot'ee zhiṉéégo gosolį́į́ da: 27 Ndi Bik'ehgo'ihi'ṉań ni'gosdzáń biká' nt'é doo góyą́ą́ dahíí hayihezṉil, daagoyááníí ídaayádaandzįgo áile'híí bighą; ła'íí Bik'ehgo'ihi'ṉań doo daanłdzil dahíí hayihezṉil, nadaalwodíí ídaayádaandzįgo áile'híí bighą; 28 Ni'gosdzáń biká' doo ízisgo ádaat'eego daagozliiníí, ła'íí daach'ich'ołaahíí Bik'ehgo'ihi'ṉań hayihezṉil, doo begoṉáh dahíí hayihezṉil, dząągee begoz'aaníí doo nt'é dago ch'í'ṉah áile'híí bighą: 29 Áík'ehgo nṉee doo ła' Bik'ehgo'ihi'ṉań binadzahgee ída'odlíí da doleeł. 30 Áídá' Bik'ehgo'ihi'ṉań ánát'įįgo Christ Jesus bił dała'á daanohłįį, áń biláhyú Bik'ehgo'ihi'ṉań daagondzą́ą́go ádaanohwizlaa, dábik'ehyú ádaant'ee, ła'íí godilzįhgo ádaant'eego ádaanohwizlaa, áń biláhyú ałdó' hanádaanohwidihez'ṉil: 31 Bek'e'eshchiiníí gáṉííhíí k'ehgo, Hadíń ída'odlííhíí nohweBik'ehń yee ída'odlíí le'.


THE EPISTLE OF PAUL THE APOSTLE TO THE
EPHESIANS
1
1 Shíí Paul, Bik'ehgo'ihi'ṉań bik'ehgo Jesus Christ binal'a'á nshłíni, ínashood Ephesus golzeegee daagolííníí, áí Christ Jesus daayodląągo bíyéé daanliiníí, bich'į' k'e'eshchii: 2 Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 3 Jesus Christ nohweBik'ehń biTaa, Bik'ehgo'ihi'ṉań, ba'ihégosį, áń yaaká'yú nagoz'ąągee nohwiyi'siziiníí bá gózhǫ́ǫ́go dawa nohwainé', Christ biláhyú: 4 Áń biláhyú ni'gosdzáń doo hwahá nnit'aa dadá' Bik'ehgo'ihi'ṉań hanánohwezṉil, biṉááł godilzįgo ádaant'eego doo nt'é bee nohwaa dahgoz'ąą da doleełgo: 5 Bichągháshé daandlįį doleełgo hanánohwidi'ṉííłgo nohwá ngonłchį́į́, Jesus Christ biláhyú, áí nohwá hát'į́į́go yaa bił gozhǫ́ǫ́, 6 Ízisgo biłgoch'oba'íí ba'ihédaandzį doleełgo, áí nohwiká'zhį' áyíílaago, biYe' bił nzhóni biláhyú: 7 Áń bidiłíí bee nchǫ'íí bits'ą́'zhį' nanánohwi'dihezṉii, nohwinchǫ' n'íí bighą nohwaa nágodet'ąą, Bik'ehgo'ihi'ṉań biłgoch'oba'íí ch'ída'izkaadíí bik'ehgo; 8 Áí ch'ída'izkaadgo nohwiká'zhį' áyíłsį, daagondząągo ła'íí dawahá bídaagonlzįgo ánohwiłsį; 9 Bik'ehgo'ihi'ṉań hát'į́į́níí doo bígózį da n'íí nohwił ch'í'ṉah áyíílaa, da'áń bił gozhǫ́ǫ́go hat'į́į́híí k'ehgo áń ngonłchį́į́: 10 Goldohíí biká' ngonyáágo yaaká'yú ágot'eehíí ła'íí ni'gosdzáń biká' ágot'eehíí dawa Christ yebik'ehgo dała' áile': 11 Áń biláhyú ałdó' nt'é nohwíyéé doleełíí nohwaa det'ąą, dabíí hát'į́į́go dawa łayił'įįhíí k'ehgo nohwádįhyú nohwá ngonłchį́į́: 12 Néé dantsé Christ daahosiidląądíí, nłt'éégo daahii'ṉaahíí bighą Bik'ehgo'ihi'ṉań ízisgo ye'at'éhi nṉee daayidnłsį doleełgo. 13 Nohwíí ałdó' yati' da'aṉíhi, yati' baa gozhóni bee hasdánohwezṉili daasidohts'ąądá' daahohdląą ni': daahosohdląądá' Holy Spirit bee nohwángon'ą́ą́ n'íí bee nohwiká' izkałhíí k'ehgo bee nohwígózį, 14 Áí bee Christ bidiłíí bee nohwá nayihesṉii n'íí nohwíyéé silįįzhį', nt'é yengon'ą́ą́ n'íí da'aṉiigo nohwíyéé doleełgo bídaagonlzį, áń ízisgo ye'at'éhi ba'ihégosį doleełgo. 15 Áí bighą Jesus nohweBik'ehń daahohdląągo, ła'íí ínashood dawa nohwił daanzhǫǫgo ba'ikonizįįdá', 16 Da'ákozhą́ Bik'ehgo'ihi'ṉań bich'į' nohwa'ihénsį, nohwá da'oshkąąhgo; 17 Bik'ehgo'ihi'ṉań, Jesus Christ nohweBik'ehń yokąąhíí, Jesus biTaa ízisgo ye'at'ééhíí, daagonohsąągo ádaanohwile'go nohwá oshkąąh, ła'íí Bik'ehgo'ihi'ṉań dabíí nohwił ch'í'ṉah ádidle'go bídaagonołsį doleełgo ałdó' oshkąąh: 18 Nłt'éégo ágot'eehíí daahohłíí doleełhíí bighą nohwíká ánṉiidíí bídaagonołsį doleełgo, ła'íí ínashood daanliiníí biłgo ízisgo ágot'eehíí behałdzili nohwíyéé doleełíí ałdó' bídaagonołsį doleełgo nohwijíí yuṉe' nohwił ch'í'ṉah ágółsį doleełhíí bighą nohwá oshkąąh, 19 Ła'íí Bik'ehgo'ihi'ṉań binawod ch'ída'izkaadgo, binawod ízisgo at'éhi bee na'iziidhíí k'ehgo, néé daahohiidlaaníí nohwá siné'go bídaagonołsį doleełhíí bighą nohwá oshkąąh; 20 Bik'ehgo'ihi'ṉań binawodíí bee Christ daztsąądí' naadiidzaago áyíílaadá' yaaká'yú bigan dihe'nazhiṉéé dahyinesdaa, 21 Spirits binadaant'a'íí, spirits binawodíí, dak'a'at'ééhíí, ła'íí yedaabik'ehíí dawa bitisgo, doo díí goldohíí zhą́ biyi' da, ndi yuṉáásyú goldoh doleełíí ałdó' biyi', iłtah at'éégo daabizhi' daawójííhíí dawa bitisgo sitįįgo áyíílaa: 22 Dawahá yebik'ehgo bilałtł'ááh nyiné', ła'íí ínashood dawa yá sizįįgo bitsits'inhíí k'ehgo at'éégo ałdó' ábíílaa, 23 Ínashood dawa, Christ bee dała'á daanliiníí, bits'í nlįįgo bełalzaa, áń bee dawa iłtah at'éégo łayił'įįh.


THE EPISTLE OF PAUL THE APOSTLE TO THE
PHILIPPIANS
1
1 Shíí Paul ła'íí Timótheus biłgo Jesus Christ bánaidziidíí, ínashood dawa Philippi golzeegee daagolínihíí bich'į' k'e'iilchii, ínashood yiṉádaadéz'iiníí ła'íí tédaat'iyehíí nłt'éégo áyíłsiníí ałdó' bich'į' k'e'iilchii: 2 Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 3 Dahagee nohwínáshṉiihgee nohwighą Bik'ehgo'ihi'ṉań hoshkąąhń ba'ihénsį, 4 Dábik'ehn daanohwigha nohwá oshkąąhgee shił gozhǫ́ǫ́go nohwá oshkąąh, 5 Yati' baa gozhóni dantsé daadesots'ąądí' díí jįįzhį' bee shich'odaahṉiigo ngohenyááhíí ba'ihénsį; 6 Díí nłt'éégo bígonsį, nohwijíí biyi' nłt'éégo nanohwik'í'iziid nkegonyaahíí Jesus Christ nádáhíí bijįį ąął łaile' doleeł: 7 Shijíídí' shił daanohshǫǫhíí bighą daanohwigha díí k'ehgo nohwaa natseskees dábik'eh; ha'ásítį́į́dá' ła'íí yati' baa gozhóni yashti'go bá sízį́į́dá' shíí hik'e nohwíí ałdó' łahdí' Bik'ehgo'ihi'ṉań biłgoch'oba'íí bee nohwiká'zhį' at'éé. 8 Jesus Christ bits'ą́'dí'go ił'ijóóníí bee shił daanoh shǫǫgo daanohwigha nohwaa ch'íṉá nshłiiníí Bik'ehgo'ihi'ṉań shá yígółsį. 9 Díí bighą nohwá oshkąąh, nohwił ídaagozįgo ła'íí daagonohsąągo nohwił'ijóóníí dázhǫ́ ch'ída'izkaadyú nohwá bínágohidáh; 10 Áík'ehgo nłt'éégo ágot'eehíí zhą́ nohwił dábik'eh doleeł; ła'íí nohwijíí bił da'aṉiigo doo nohwaa dahdaagoz'ąą dago daahinohṉaa doleeł, Christ nádáhíí bijįįzhį'; 11 Áík'ehgo Bik'ehgo'ihi'ṉań ízisgo at'ééhíí ch'í'ṉah hileehgo, ła'íí áń ba'ihégozį doleełhíí bighą dábik'ehyú ádaanoht'eego Jesus Christ binawodíí bee nłt'éégo áná'ol'įįłíí an'odaazlįįgo ánádaaht'įįłgo nohwá oshkąąh. 12 Shik'ííyú, shich'į' ágódzaahíí yati' baa gozhóni yuṉáásyú be'ánágon'ą́ą́ doleełhíí bighą shich'į' ágódzaahíí bídaagonołsį hasht'į́į́; 13 Áík'ehgo Christ bighą ha'ásítį́į́híí silááda ízisgo nant'án yánada'iziidíí ła'íí nṉee dahot'éhé dádaagolį́į́ ńt'éégo shídaagołsįįd; 14 Ha'ásítį́į́híí bighą nohweBik'ehń biláhyú shik'isyú daanliiníí łą́ą́go bi'odlą' daanłdzil daasilįį, áík'ehgo Bik'ehgo'ihi'ṉań biyati' da'itisgo doo nédaaldzid dago, ła'íí doo biini' daahą́h dago yee yádaałti'. 15 Łą́ą́go shídaayésts'ąąhíí bighą shik'edaanṉiihgo, dagohíí iłch'į' nadaagonłkaadgo nṉee ła' Christ yaa nadaagolṉi'; ła'ihíí nłt'éégo shaa natsídaakeesgo Christ yaa nadaagolṉi': 16 Iłch'į' nadaagonłkaadgo Christ yaa nadaagolṉi'íí daazhógo ádaaṉii, ha'ásítį́į́ ndi dayúweh shich'į' nagontł'og le' daasho'ṉíígo: 17 Áídá' ła'ihíí bił daanshǫǫhíí bighą Christ yaa nadaagolṉi', yati' baa gozhóni bá sízį́į́go nshi'deltįįhíí yídaagołsįhíí bighą. 18 Hago'at'éégo áídá'? Doo hago'at'éé da, da'ádzaayú ndi, daazhógo ádaaṉiigo ndi, dagohíí da'aṉiigo ádaaṉiigo Christ baa na'goṉi'; áík'ehgo shíí shił gozhǫ́ǫ́, ła'íí dayúweh shił gozhǫ́ǫ́ doleeł. 19 Nohwi'okąąhíí ła'íí Jesus Christ biSpirit shich'oṉiihíí bee shiyaa gozhǫ́ǫ́ doleełgo bígonsį, 20 Doo ídaayánsdzį da doleeł, áídá' doo shiini' hą́h dago shits'í binkááyú Christ ba'ihégosį n'íí k'ehgo dák'ad ndi ba'ihégosį doleełíí shijíí dawa bee hasht'į́į́go bikádésh'įį, t'ah hinshṉaadá' dagohíí dasiitsąą ndi. 21 Shíí hinshṉaayúgo Christ bá hinshṉaa, dasiitsąąyúgohíí ihi'ṉaa doo ngonel'ąą dahíí hisht'įįh. 22 Dayúweh hinshṉaayúgo Bik'ehgo'ihi'ṉań bá na'isiidíí binest'ą' golį́į́híí k'ehgo dayúweh ídaagowa': áídá' hadíí nágodish'aahíí doo bígonsį da. 23 Díí nakigo goz'aaníí dázhǫ́ baa natséskees, dahdisháhgo Christ bił hishłeehíí dázhǫ́ hásht'į́į́; áí itisgo shił nzhǫǫ: 24 Áídá' dayúweh hinshṉaahíí itisgo nohwá nzhǫǫ. 25 Áík'ehgo díí bígosíłsįįd, dayúweh hinshṉaago daanohwigha nohwił daagonshłįį doleełgo, nohwi'odlą' nłdzilgo ła'íí bee nohwił daagozhǫ́ǫ́go dayúweh nohwá daagowahíí bee nohwich'odaashṉii doleeł; 26 Áík'ehgo nohwaa násdzaahíí bighą Jesus Christ binkááyú shaa nohwił daagozhǫ́ǫ́ doleeł. 27 Dáhagot'éégo shich'į' godeyaayúgo, Christ nłt'éégo baa na'goṉi'íí bikísk'eh ádaanoht'eego ádaanołsį: áík'ehgo nohwaa niyáágo nohwish'įį, dagohíí doo nohwaa niyáá da ndi, dáłełt'eego natsídaahkeesgo ła'íí. dała'á daanohwiini'go yati' baa gozhóni ch'odlaaníí bá nłdzilgo nasozįįgo, la'íí nłdzilgo bá nada'ohsiidgo nohwa'ikonsį doleeł; 28 Nohwik'edaanṉiihíí doo bédaałdzid da: áí bee díínko yídaagołsį, áí da'ílíí daadoleełíí ádaat'ee, nohwihíí hasdáhkaihíí ádaanoht'ee, áí Bik'ehgo'ihi'ṉań bits'ą́'dí'hi. 29 Christ daahohdląągo nohwaa godet'ąą, áídá' doo daáí zhą́ da, bá nohwiniidaagonłt'ę́égo ałdó' nohwaa godet'ąą; 30 Shíí ła'íí nohwíí dáłełt'eego nohwi'odlą' bee nadaagonlkaad, ágát'éégo nagonshkaadíí daashoh'įį ni', ła'íí t'ah nagonshkaadíí sha'ikodaanohsį.


THE SECOND EPISTLE OF PAUL THE APOSTLE TO
TIMOTHY
1
1 Bik'ehgo'ihi'ṉań bik'ehgo shíí Paul, Christ Jesus binal'a'á nshłíni, Christ Jesus biyi' ihi'ṉaahíí nohwá ngon'ááníí bik'ehgo, 2 Timothy, shiye' dázhǫ́ shił nzhóni, bich'į' k'e'eshchii: Bik'ehgo'ihi'ṉań nohwiTaa, Christ Jesus nohweBik'ehń biłgo biłgoch'oba'íí, ła'íí bits'ą́'dí' aatét'íi ła'íí iłch'į'gont'ééhíí bee nich'į' goz'ąą le'. 3 Nłt'éégo ánásht'įįłgo bígonsįgo, daashitaa n'íí ádaadzaa n'íí k'ehgo Bik'ehgo'ihi'ṉań bá na'isiid; áń ba'ihénsįgo shi'okąąhíí bee nínádishṉíhgo, tł'é'gee hik'e jįįgee dá'oshkąąh nt'éé; 4 Niṉáá tú n'íí bínáshṉiihgee k'azhą́ nániistséh, dázhǫ́ naa shił gozhǫ́ǫ́ doleełhíí bighą; 5 Dantsé niwóyé, Lois, áídí' nimaa, Eunice, da'aṉii bi'odlą'íí bínádishṉíh, hik'e ni ałdó' odlą' da'ágát'éhi niyi' begoz'ąągo bígonsį go'į́į́. 6 Áí bighą díí bínáńlṉíh hásht'į́į́, niká' ndinshṉiidá' niyi' golį́į́ doleełgo Bik'ehgo'ihi'ṉań naa yiné' n'íí kǫ' nádnłtłaadgo diltłi'híí k'ehgo dáhiṉaa nt'éégo áńłsį. 7 Bik'ehgo'ihi'ṉań nohwiini' hą́hgo natsekees doo nohwaidin'ąą da; áídá' natsekees nalwodíí, koł'ijóóníí, ła'íí ídaagondzááníí nohwaidin'ąą. 8 Áík'ehgo nohweBik'ehń baa nagolṉí'go doo bik'e ídaayándzį da, shíí áń bighą ha'ásítííníí ałdó' shaa nagolṉí'go doo bik'e ídaayándzį da: áídá' ni ałdó', Bik'ehgo'ihi'ṉań binawodíí bee, yati' baa gozhónihíí bighą nyee'i niniigonłt'éé le'; 9 Áń hasdánohwihezṉil, ła'íí godiyįhgo bá na'idziidgo hanohwihezṉil, nłt'éégo ánádaahiit'įįłíí doo bighą da, áídá' dabíí bighanigolį́į́híí ła'íí biłgoch'oba'híí bighą, áí Christ Jesus bee nohwaidin'ąą lę́k'e, ni'gosdzáń doo hwahá begodigháh dadá'; 10 Áí k'adíí ch'í'ṉah silįį, Jesus Christ Hasdánohwihezṉilíí hit'įį silįįhíí bee; áń da'itsaahíí nohwá yó'oyiné', ła'íí ihi'ṉaahíí ła'íí doo da'itsaah dahíí yati' baa gozhóni bee got'įįzhį' nyiné': 11 Áí yati' baa gozhónihíí baa yánáshtihgo, ła'íí doo Jews daanlįį dahíí bich'į' yides'a'íí ła'íí bił ch'ígó'aahíí nshłįįgo háshi'doltįį. 12 Áí bighą goyéé'go shich'į' nagowaa, ndi doo ídaayánsdzį da, hadíń hosisdląądíí bígonsįhíí bighą, ła'íí nt'é bee ba'oshłííhíí Jesus nadáhíí bijįįzhį' shá yiṉádéz'įįgo yínel'ąągo bígonsį. 13 Yati' baa gozhóni shits'ą́'dí' idesíníts'ąą'íí ágádishṉii n'íí k'ehgo hóńtą', Christ Jesus bił dała'á ńlį́į́go odlą' hik'e ił'ijóóníí bee hiṉááłgo. 14 Nłt'éégo ágot'eehíí naa hi'né' n'íí, Holy Spirit nohwiyi' golííníí bee nłt'éégo biṉádíń'įį. 15 Asia golzeedí' daagolííníí dawa shits'ą́'zhį' ádaasdzaa bígonłsį́, Phygéllus ła'íí Hermógenes ałdó' itah. 16 NohweBik'ehń Onesíphorus bichągháshé biłgo yaa ch'oba' le'; áń da'iłháné shił gozhǫ́ǫ́go ánáshił'įį, bésh hishbizhíí bee daashidestł'ǫ́ǫ́ ndi doo yik'e ídaayándzį da: 17 Áídá' Romeyú naghaadá' dázhǫ́ shikáhantaago shaa nyáá. 18 Áík'ehgo nohweBik'ehń nadáhíí bijįį baa ch'oba' doleeł; áń Éphesus golzeeyú doo áłch'ídé shá áyíílaa n'íí nłt'éégo bígonłsį́.


THE GENERAL EPISTLE OF
JUDE
1
1 Shíí Jude, Jesus Christ bána'isiidíí, James bik'isn nshłíni, nṉee Bik'ehgo'ihi'ṉań nohwiTaa hadaidezlaahíí bich'į' k'e'eshchii, áí Jesus Christ ídédaaboltą'i ła'íí Bik'ehgo'ihi'ṉań bich'į' ádaanṉiidi: 2 Bik'ehgo'ihi'ṉań biłgoch'oba'íí, ła'íí bits'ą́'dí' iłch'į'gont'ééhíí ła'íí bił'ijóóníí dayúwehyú bee nohwich'į' ígohigháh le'. 3 Shił daanohshóni, odlą' bił dała'á da'ohiidląąhíí bee hasdá'iiłdéhi dázhǫ́ hásht'į́į́go baa nohwich'į' k'e'eshchíígo ni', áídá' odlą' nṉee Bik'ehgo'ihi'ṉań báhadaadeszaahíí baa daadest'ąą n'íí bá nadaagonołkaad doleełgo nohwidag yashti' doleełhíí bighą nohwich'į' k'e'eshchii. 4 Nohwitahyú nṉee ła' ha'ádaanihest'į́į́, áí doo áníidá' díí bighą ch'ídaagodeehgo bá nagoz'ąą lę́k'e, nṉee doo daagodnłsį dahíí, Bik'ehgo'ihi'ṉań biłgoch'oba'íí k'ihzhį' ádaizlaadá' nchǫ'íí zhą́ dahot'éhé yaa ídaadest'ąą lę́k'e, ła'íí Bik'ehgo'ihi'ṉań dała'áhi hik'e Jesus Christ nohweBik'ehń gádaabiłṉii, Doo áń zhą́ da'ch'okąąh at'éé da, daaṉii. 5 Díí iłk'idá' bídaagonołsį ndi bínádaałṉiih nohwiłdishṉii, nohweBik'ehń nṉee Egypt golzeedí' hayííṉil n'íí bikédí'go, áí bitahyú doo da'odląą dahíí da'ílíí ádaizlaa lę́k'e. 6 Bik'ehgo'ihi'ṉań binal'a'á ła' yaaká'yú daagolį́į́ n'íí dantsédá' yedaabik'eh n'íí yits'ą́'zhį' daaheskai, áík'ehgo godiłhił yuyaa bésh hishbizhíí bee dahazhį' dahdaahestł'ǫ́ǫ́go ígozisgo baa yá'iti'íí bijįįzhį' Bik'ehgo'ihi'ṉań bishṉil. 7 Sódom ła'íí Gomórrah ła'íí biṉaayú kįh nagozṉilíí biyi' nṉee daagolíni n'íí da'ágát'éégo nant'į' na'idaahíí yaa ídaadest'ąą, ła'íí iłch'į' biini' daama', áí bich'į' nahi'ṉiiłgo dahazhį' ch'iidn bikǫ' diltłi'i yee biniidaagodeszaa; díínko bee nṉee bił ch'ídaagot'aahi at'éé. 8 Da'ágát'éégo díí nṉee nchǫ'go nadaayeełíí bee bits'í daiłchǫǫh, yedaabik'ehíí doo daidnłsį da, ła'íí yaaká'yú daagolíni daach'idnłsíni nchǫ'go yaa yádaałti'. 9 Míkael, Bik'ehgo'ihi'ṉań binal'a'á yaaká'yú daagolííníí da'tiséyú sitínihi ndi, ch'iidn nant'án yiłnagonłkaadgo Moses bits'í n'íí bighą łahadit'áhdá' biini' hą́hgo doo yati' ye'okáałgo yaa dahgoz'ąą da, áídá' gáyiłṉii, NohweBik'ehń nił diteh ndi at'éé. 10 Áídá' díí nṉeehíí, nt'é doo yídaagołsį dahíí nchǫ'go yaa yádaałti': ndi dziłká'yú gólííníí doo natsídaakees dahíí k'a'at'éégo dabínik'eh yídaagołsiníí ánádaat'įįłíí zhą́ ye'ádaat'ee, áí bee ídaadilchǫǫh. 11 Áí nṉee bá góyéé doleeł! Cain holzéhi adzaa n'íí k'ehgo ádaadzaa, Bálaam holzéhi bich'į' nahi'ṉiiłhíí bighą nihesíí n'íí k'a'at'éégo zhaali yidáhzhį' ádaaṉe'go ndaahiłsiih, ła'íí Córe holzéhi, Bik'ehgo'ihi'ṉań yich'į' nagonłkaadgo da'ílíí silįįhíí k'ehgo áí da'ílíí daadoleeł. 12 Díí nṉeehíí Bik'ehgo'ihi'ṉań binadzahgee łił daanohjǫǫgo náda'ohdįįhíí daiłchǫǫhgo ádaat'įįh, doo daaste' dago itisgo náda'idįįh bił náda'ohdįįhgee: yaak'os tú da'ádįhgo bił nagoyolhíí k'ehgo ádaat'ee; ch'il náhásgani binest'ą' ádini, nakidn da'iłké' náhásgani, bikeghad dá bił hádodzįįzíí k'ehgo ádaat'ee; 13 Túnteel bigháń hashkeego nadiidáhíí k'ehgo ádaat'ee, tú bizhol hayił'eełhíí k'ehgo bi'at'e' bik'e ídaayágosiníí hit'įį hileeh; ts'iłsǫǫsé da'adzaayú nadaahi'ṉahgo dahnazṉilhíí k'ehgo ádaat'ee, chagołheeł dázhǫ́ diłhiłihíí dahazhį' bá begoz'ąą. 14 Adamdí' godezt'i'go gosts'id iłké' hanáłolchįįgee Énoch naghaa lę́k'e, áń díí nṉeehíí yuṉáásyú ágoṉe'íí yaa nagolṉi' lę́k'e, gánṉiidgo, Isąą, nohweBik'ehń nṉee báhadaadeszaahíí goneznan doo náhóltag dayú hilt'eego yił dokah, 15 Nṉee dawa yándaago'aahíí bighą hígháh, áí nṉeehíí bitahyú hadíí doo daagodnłsį dahíí doo daagodnłsį dago ánádáát'įįd n'íí bił ch'í'ṉah ádaagole'go, ła'íí Bik'ehgo'ihi'ṉań daayokáałgo yaa yádaałti' n'íí ałdó' nda'iłsiihíí bił ch'í'ṉah ádaagole'go hígháh. 16 Díí nṉeehíí aadaanét'į́į́, ła'íí dawahá yída'iłtah, nchǫ'i hádaat'iiníí yikísk'eh daahiṉaa; ídaa da'odlíígo yati' dázhǫ́ nchaahíí yee yádaałti', daazhógo ádaaṉiigo yati' baa gozhóni bee nṉee yich'į' yádaałti', da'it'įįhíí bighą. 17 Ndi shił daanohshóni, Jesus Christ nohweBik'ehń binadaal'a'á yuṉáásyú ágoṉe'íí dabíntsédá' yaa nadaagolṉi' n'íí bínádaałṉiih; 18 Gádaanohwiłṉii n'íí, Iké'yú goldohíí biyi' aadaadlohíí doo daagodnłsį dago nchǫ'íí hádaat'iiníí yikísk'eh ádaat'eehíí daahikáh doleeł. 19 Díí nṉeehíí da'aṉii ágot'eehíí yits'ą́'zhį' ádaaṉe'íí daanlįį, ni'gosdzáń biká' ágot'eehíí yikísk'eh ádaat'ee, Holy Spirit doo biyi' daagolį́į́ da. 20 Áídá' nohwihíí, shił daanohshóni, nohwi'odlą' dilzini bee nłdzilgo ádaadohdle', Holy Spirit biláhyú da'ohkąąhgo, 21 Bik'ehgo'ihi'ṉań bił'ijóóníí biyi' daagonohłįįgo ádaadinołzį, Jesus Christ nohweBik'ehń nohwaa ch'oba'go dahazhį' ihi'ṉaahíí nohwaide'aahíí biká daadeh'į́į́. 22 Áí nṉee nchǫ'go ánádaat'įįłíí ła' baa daach'ohba'go łahgo bich'į' ádaanoht'ee: 23 Ła'ihíí binchǫ'íí baa daagonohsąągo, kǫ' biyi'dí' hadaahohdzį́į́sgo hasdádaahṉííł; nchǫ'go ánádaat'įįłhíí bighą bidiyágé bits'ą́' łikizhgo alzaahíí ndi nohwił daanchǫ' le'. 24 Dánkota nanánohdéh doleełíí yits'ą́'zhį' Bik'ehgo'ihi'ṉań ánohwiłsįgo yínel'ąą, ła'íí doo nohwaa dahgoz'ąą dago dabíí bits'ą́'idindláádgee, bidáhzhį' dázhǫ́ nohwił gozhǫ́ǫ́go nasozįįgo ádaanohwidolííłgo yínel'ąą, 25 Áń Bik'ehgo'ihi'ṉań dała'á góyáni, Hasdánohwiṉiiłíí, ihégosiníí, ízisgo at'ééhíí, dahot'éhé yebik'ehíí, ła'íí nawodíí bíyéé le', dák'ad, ła'íí dahazhį'. Doleełgo at'éé.


THE EPISTLE OF PAUL THE APOSTLE TO THE
COLOSSIANS
1
1 Shíí Paul, Bik'ehgo'ihi'ṉań bik'ehgo Jesus Christ binal'a'á nshłíni, ła'íí nohwik'isn Timótheus biłgo, 2 Colósse golzeegee ínashood daanliiníí ła'íí Christ biláhyú nohwik'ííyú bada'óndliihíí bich'į' k'e'iilchii: Bik'ehgo'ihi'ṉań nohwiTaa, Jesus Christ nohweBik'ehń biłgo biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 3 Bik'ehgo'ihi'ṉań, Jesus Christ nohweBik'ehń biTaa, nohwighą ba'ihéndzigo dábik'ehn nohwá ohiikąąh, 4 Christ Jesus daahohdląągo ła'íí ínashood dawa nohwił daanzhǫǫgo ba'ikondzįhíí bighą, 5 Yaaká'yú nohwiba' goz'aaníí ndaahołííhíí bighą ágádaanoht'ee; áí ndaahołííhíí yati' baa gozhóni, yati' da'aṉíhi bee iłk'idá' daadesots'ąą ni'; 6 Áí yati'íí nohwitahyú didezdláádhíí k'ehgo ni'gosdzáń dágoz'ąą nt'éégo didezdláád; nohwíí daadesots'ąągo Bik'ehgo'ihi'ṉań biłgoch'oba'íí da'aṉiigo bídaagonołsįhíí bijįįdí' godezt'i'go nłt'éégo ádaanohwoliiłhíí k'ehgo bíí ałdó' nłt'éégo ádaaboliił: 7 Áí yati'íí Épaphras holzéhi, nohwił nzhóni, bił na'idziidi, bits'ą́'dí' bídaagoł'ąą, áń nohwá Christ yána'iziidi ba'óndliihíí nlįį; 8 Áń Holy Spirit biláhyú nohwił'ijóóníí ałdó' baa nohwił nagolṉi' n'. 9 Áí bighą áí ba'ikonihidzííníí bijįįdí' godezt'i'go ałdó' dá nohwá ohiikąąh nt'éégo godeyaa, Bik'ehgo'ihi'ṉań nohwá hát'ííníí bídaagonołsįįhíí bighą daagonohsąą, ła'íí yaaká'dí'go ił'ígóziníí dawa bee nohwił ídaagozįgo ánohwiléhgo nohwá ohiikąąh; 10 NohweBik'ehń dá bił bik'ehyú hohkaahgo, ła'íí ánádaaht'įįłíí dawa bee bił daagonołshǫ́ǫ́go, nłt'éégo bá nada'ohsiidgo nest'ą' ch'il yiká' nant'į́híí k'ehgo nłt'éégo da'nołt'į́į́ł, ła'íí Bik'ehgo'ihi'ṉań baa nohwił'ígóziníí nołseełgo ałdó' nohwá ohiikąąh; 11 Bik'ehgo'ihi'ṉań ízisgo binawodíí dawa bee daanołdzilgo, áí bee nohwił daagozhǫ́ǫ́go nyee ndi bidag ádaanoht'eego bádaagohoh'aałgo; 12 Ła'íí Bik'ehgo'ihi'ṉań nohwiTaa ba'ihédaanohsįgo nohwá háhiit'įįgo ohiikąąh, áń bits'ą́'dindláádíí biyi' ínashood bíyéé doleełíí néé ałdó' nohwíyéé doleełgo ładaanohwezlaa: 13 Áń chagołheeł binawodíí bits'ą́'zhį' nohwiṉildí' biYe' bił nzhónihi bilałtł'áhgee daanliiníí yitah nohwiṉil: 14 Áń bidiłíí bee nohwinchǫ'íí bits'ą́'zhį' nanánohwi'dihesṉii, nohwinchǫ'híí bighą nohwaa nágodet'aahgo: 15 Áń Bik'ehgo'ihi'ṉań doo hit'įį dahń ye'at'éhi da'áíyihíí ye'at'éé, dawahá álzaahíí dabíntségo gozlíni: 16 Áń dawahá áyíílaa, yaaká'yú ágot'eehíí ła'íí ni'gosdzáń biká'yú ágot'eehíí, hit'iiníí ła'íí doo hit'įį dahíí, nant'án dahnazdaahíí, dawa yedaabik'ehíí, spirits binadaant'a'íí, ła'íí inawodíí ndi; dawahá áń biláhyú alzaa, ła'íí bá alzaa: 17 Áń dawahá dabíntsé nlįį, dawahá áń bee daałotą'. 18 Ła'íí ínashood dawa bits'íhíí k'ehgo nlįįgo, áń bitsits'inhíí k'ehgo yebik'ehi nlįį: áń dantsé godeyaahíí nlįį nanezna'íí bitahdí' dantsé náhi'ṉa'i nlįį; dabíí zhą́ dawa bee da'tiséyú nlįį doleełgo. 19 BiTaa dabíí ye'at'éhi dawa Christ biyi' golį́į́go bił dábik'eh; 20 Ła'íí tsį'iłna'áhi biká'gee bidił idezjoolíí bee nkegohen'ááníí nohwá goz'ąągo áyíílaago, ni'gosdzáń biká' ágot'eehíí dawa ła'íí yaaká'yú ágot'eehíí dawa Christ bee Bik'ehgo'ihi'ṉań dabíí ách'į' nłt'éégo ánáyidle'go ałdó' bił dábik'eh. 21 Áídí' nohwíí łah nchǫ'go ánádaaht'įįłíí bighą Bik'ehgo'ihi'ṉań bits'ą́'zhį' ádaanoht'ee ni', ła'íí nohwinatsekeesíí bee bik'edaadinohṉiih ni', ndi k'adíí bik'íí ánádaanohwidlaa 22 Christ bits'í daztsaaníí bee; áík'ehgo nohwíí hadaanohwideszaago, doo nt'é bee nohwaa dahgoz'ąągo da, doo hagot'éégo nohwił iditehgo da, Christ Bik'ehgo'ihi'ṉań binadzahgee daanohwidiyołsįįł: 23 Dayúweh da'ohdląąhíí bee nalwodgo nłdzilgo nasozįįyúgo, hasdách'igháhíí yati' baa gozhóni nohwił nadaagolṉi'íí ndaahołííhíí doo bits'ą́'zhį' ádaahṉe' dayúgo, Christ Bik'ehgo'ihi'ṉań binadzahgee ágát'éégo daanohwidiyołsįįł; áí yati' baa gozhóni daadesots'aaníí yáá bitł'ááhgee nṉee dawa bee bich'į' yá'iti'íí; áí yati' baa gozhóni baa nagoshṉi'go shíí, Paul, hashi'doltįį; 24 K'adíí nohwá shiniigonłt'ééhíí baa shił gozhǫ́ǫ́, ínashood dawa, Christ bits'íhíí k'ehgo nlíni, yá biniigodilṉe'íí t'ah ła' édįhíí shíí shits'í biniigonłt'ééhíí bee łaashłe': 25 Ínashood dawa, Christ bits'íhíí k'ehgo nlíni, bá na'isiidgo hashi'doltįį, áí na'idziidíí Bik'ehgo'ihi'ṉań nohwighą shaidin'ą́ą́, Bik'ehgo'ihi'ṉań biyati' dawa baa nagoshṉi'go; 26 Áí doo bígózį da n'íí doo áníidá' goldohíí ła'íí daałinolt'įįłíí bits'ą́'zhį' nanl'į' ni', ndi k'adíí nṉee Bik'ehgo'ihi'ṉań báhadaadeszaahíí bił ch'í'ṉah ádelzaa: 27 Áí bich'į' Bik'ehgo'ihi'ṉań doo Jews daanlįį dahíí bitahyú doo bígózį da n'íí dázhǫ́ łáń ílíni bígózįgo áile'go ngon'ą́ą́, áí Christ nohwiyi' golį́į́, áń nohwiyi' golį́į́go Bik'ehgo'ihi'ṉań baa gozhǫ́ǫ́yú itah daahłeehgo ndaahołíhi at'éé: 28 Christ Jesus biláhyú nṉee dała'á daantį́į́gee Holy Spirit bee bayáń daazlįįgo Bik'ehgo'ihi'ṉań bich'į' bił nkáh doleełhíí bighą Christ baa nagohiilṉi', nṉee dała'á daantį́į́gee baa daahii'ṉiigo, ła'íí dawa bee daagondząągo bił ch'ígont'aahgo: 29 Áí bighą dázhǫ́ na'isiid, Christ Jesus binasdziidíí nalwodgo shinkááyú na'iziidíí bee dahnshdǫh.


THE SECOND EPISTLE OF PAUL THE APOSTLE TO THE
THESSALONIANS
1
1 Shíí Paul, Silvánus, ła'íí Timótheus biłgo, Bik'ehgo'ihi'ṉań nohwiTaa ła'íí Jesus Christ nohweBik'ehń biláhyú Thessalonícagee ínashood ha'ánáłséhíí bich'į' k'eda'iilchii: 2 Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 3 Shik'ííyú, dábik'ehn Bik'ehgo'ihi'ṉań bich'į' nohwa'ihédaandzį doleełgo at'éé, áí dábik'eh, nohwi'odlą' nchaa holeeł, ła'íí dała'á notįįgee dayúweh łił daanohjǫǫhíí bighą; 4 Áík'ehgo ínashood Bik'ehgo'ihi'ṉań daayokąąhgo ha'ánáłséhíí nagoz'ąą yuṉe' nohwaa da'óndliigo nohwaa nadaagohiilṉi', iłtah at'éégo bee nohwich'į' nada'idziidgee ła'íí nohwich'į' nadaagontł'ogee bidag ádaanoht'eehíí ła'íí nohwi'odlą' nłdzilgo bee nasozįįhíí bighą: 5 Díí bee Bik'ehgo'ihi'ṉań dábik'ehyú nohwaa yałti'go bígózį, bíí bilałtł'áhgee goz'ąą yuṉe' ohkáhíí bik'ehgo sohtįįgo nohwił ołtag, áí bá nasozįįhíí bighą nohwiniidaagonłt'éé: 6 Díínko Bik'ehgo'ihi'ṉań bił dábik'eh, hadíí nohwich'į' nada'iziidíí, da'ágát'éégo Bik'ehgo'ihi'ṉań bits'ą́'dí'go bich'į' naná'hi'ṉííłi at'éé; 7 Áídá' nohwíí nohwich'į' nadaagontł'ogíí ła'íí néé biłgo dała' hadá'hiidzoł doleeł, Jesus nohweBik'ehń binal'a'á yaaká'yú daagolíni, dák'a'ádaat'éhi biłgo yaaká'dí' yił ch'í'ṉah ádelzaahíí bijįį, 8 Hadíí Bik'ehgo'ihi'ṉań doo yídaagołsį da láń shįhíí, hadíí Jesus Christ nohweBik'ehń nłt'éégo baa na'goṉi'íí doo yikísk'eh ádaat'ee da láń shįhíí, Bik'ehgo'ihi'ṉań kǫ' dahdinahíí biyi' yiniidaagodoliił: 9 Doo nnágont'i' dago biniidaagodilṉe'go bił ch'ígódeeh, nohwe Bik'ehń ła'íí binawod bits'ą́'dindláádíí bits'ą́' bida'dentą́ą́go biniidaagodilṉe'; 10 Nádáhíí bijįį hadíí báhadaadeszaahíí binkááyú Christ ízisgo ye'at'ééhíí ch'í'ṉah alṉe', ła'íí daabosdląądíí dawa bił díyadaagot'ee doleeł, (baa nohwił nadaagosiilṉi' n'íí daayosdląądhíí bighą). 11 Díínko bighą dábik'ehn nohwá da'ohiikąąh, Bik'ehgodaahii'ṉaahíí nohwíká ánṉiidíí bik'eh sohtįįgo nohwił ołtag doleeł, ła'íí nłt'éégo ágot'ee zhiṉéégo hádaaht'iiníí ła'íí nohwi'odlą' bee nada'ohsiidíí dabíí binawodíí bee nohwá łaidoliił: 12 Áík'ehgo nohwiláhyú Jesus Christ nohweBik'ehń bizhi' ba'ihégosį doleeł, ła'íí nohwíí ałdó' Jesus biláhyú nohwa'ihégosį doleeł, Bik'ehgodaahii'ṉaahíí ła'íí Jesus Christ nohweBik'ehń biłgoch'oba'íí bik'ehgo.


THE SECOND GENERAL EPISTLE OF
PETER
1
1 Shíí Simon Peter, Jesus Christ yána'iziidíí ła'íí binal'a'á nshłíni, Bik'ehgo'ihi'ṉań dábik'ehyú át'ééhíí biláhyú hik'e Jesus Christ Hasdánohwiłteehíí biláhyú bi'odlą' daa golííníí bich'į' k'e'eshchii, áí bi'odlą' hik'e néé nohwi'odlą' ílíni bił dáłełt'ee: 2 Bik'ehgo'ihi'ṉań ła'íí Jesus Christ nohweBik'ehń bídaagonołsiníí biláhyú Bik'ehgo'ihi'ṉań biłgoch'oba'íí ła'íí bits'ą́'dí' iłch'į'gontééhíí dayúwehyú bee nohwich'į' ígohigháh le'. 3 Bik'ehgo'ihi'ṉań bits'ą́'idindláádíí hik'e binzhǫ'íí yich'į' nohwiká ánṉiidíí bídaagosiilzįįd, áí biláhyú dabíí binawodíí bee dabíí bik'ehgo dábik'ehyú daahin'ṉaago bídaanel'ąągo ádaanohwizlaa: 4 Áń biláhyú ízisgo hik'e ílį́į́go nohwaa hi'né'íí nohwaa det'ąą; áí bee ni'gosdzáń biká' nṉee nchǫ'i zhą́ hádaat'įįhíí bighą daagołchǫǫíí bits'ą́'zhį' hasdádohkah, ła'íí Bik'ehgo'ihi'ṉań ye'at'ééhíí k'ehgo be'ádaanoht'ee doleeł. 5 Áík'ehgo dázhǫ́ dahdaanołdǫhgo dawa bee nohwi'odlą', nłt'éégo ihi'ṉaahíí biłgo da'iłké' ndaahṉil; nłt'éégo ihi'ṉaadí' nohwił'ígoziníí ałdó'; 6 Ła'íí nohwił'ígozįdí' ídaa gonohdzaaníí ałdó'; ídaagonohdząądí' nohwíni' k'eh ádaanołsiníí ałdó'; ła'íí nohwíni' k'eh ádaanołsįdí' Bik'ehgo'ihi'ṉań bikísk'eh ádaanoht'eehíí ałdó; 7 Ła'íí Bik'ehgo'ihi'ṉań bikísk'eh ádaanoht'eedí' k'éh k'ehgo łaadaach'ohba'íí ałdó'; ła'íí k'éh k'ehgo łaadaach'ohba'dí' nohwił'ijóóníí biłgo. 8 Áí dawa nohwiyi' begoz'ąągo dayúweh nohwiyi' nołseełyúgo, nohweBik'ehń bídaagonołsiníí bee doo da'ílíné daahinohṉaa dago nest'ą' ch'il yiká' nant'į́híí k'ehgo nłt'éégo ánádaaht'įįłíí daanołt'į́į́ł doleeł. 9 Áídá' hadíń díí ye'adį́į́híí biṉáá ágodįhíí k'ehgo at'éé, doo anahyú go'įį da, łah binchǫ'íí bá k'é'ol'eel n'íí yaa yizṉah. 10 Áí bighą nko, shik'ííyú, nohwiká ánṉiidgo hanohwezṉilíí nłt'éégo ádaanoht'eehíí bee ch'í'ṉah ádaanołsįgo dahdaanołdǫh; díí dawa be'ádaanoht'eeyúgo doo nahkaad at'éé da: 11 Áík'ehgo Jesus Christ nohweBik'ehń, Hasdánohwiṉiiłíí bilałtł'áhgee goz'aaníí dahazhį'i nohwich'į' bił ch'í'dotįįł. 12 Áík'ehgo díí dawa iłk'idá' bídaagonołsį ndi, ła'íí da'aṉiigo nohwił ch'ídaagost'ááníí bee nadaasozįį ndi dayúweh bínádaadołṉíh hásht'į́į́. 13 T'ah hinshṉaadá' díí bínádaałṉiihgo ádaanohwinsįhíí shił dábik'eh; 14 K'adégo dastsaahgo bígonsįhíí bighą, Jesus Christ nohweBik'ehń shił ch'í'ṉah ágolaahíí k'ehgo. 15 Ła'íí nohwits'ą́' dasiitsą́ą́híí bikédí'go díí dawa dábik'ehn bínádaałṉiih doleełhii bighą ádaanohwiłdishṉii. 16 Jesus Christ nohweBik'ehń binawodíí ła'íí nádaałíí baa nohwił nadaagosiilṉi'dá', doo nach'áhágo na'goṉi'íí baa nadaagohiilṉi' da, áídá' Jesus bits'ą́'idindláádíí danéé nohwiṉáá bee daahiit'įįhi baa nadaagohiilṉi'. 17 Bik'ehgo'ihi'ṉań nohwiTaa bits'ą́'dí' dilziníí ła'íí anáyet'iiníí bee Jesus haidiinlaa, yaaká'dí' idindláádíí bits'ą́'dí' ła' hadzii'go gánṉiid, Díínko shiYe' shił nzhóni, áń baa shił gozhǫ́ǫ́. 18 Díí yaaká'dí' ánṉiidíí daadihiits'ag, dził dilzini biká' áń bił nahiikaidá'. 19 Áí bee Bik'ehgo'ihi'ṉań binkááyú yádaałti'íí ádaaṉii n'íí da'aṉiigo nohwich'į' alzaa; áí yati'íí kǫ' godiłhił yuṉe' diltłi'híík'ehgo at'ééhíí nzhógo baa natsídaahkeesgo nłt'éé, ya'áí k'azhą́ hagháhzhį', ła'íí ts'iłsǫǫsécho hagháhzhį', áík'ehgo daanohwijíí yuṉe' be'idindláád doleeł: 20 Ntsé díí nohwił ídaagozį le', Bik'ehgo'ihi'ṉań biyati' bek'e'eshchiiníí biyi'dí' yuṉáásyú ádaagoṉe'íí baa na'gozṉi' n'íí doo ła' nṉee dabízhą́ binatsekeesíí bee ch'í'ṉah áile' at'éé da. 21 Doo áníidá' Bik'ehgo'ihi'ṉań binkááyú yádaałti' n'íí doo dabíí hádaat'įįyú yádaałti' da: áídá' nṉee hadaabi'deszaahíí Bik'ehgo'ihi'ṉań yánada'iziidi, Holy Spirit yá daabiyiłti'go yádaałti' ni'.


THE FIRST EPISTLE OF PAUL THE APOSTLE TO THE
THESSALONIANS
1
1 Shíí Paul, Silvánus, ła'íí Timótheus biłgo, Bik'ehgo'ihi'ṉań nohwiTaa ła'íí Jesus Christ nohweBik'ehń biláhyú Thessalonícagee ínashood ha'ánáłséhíí bich'į' k'eda'iilchii: Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 2 Dábik'ehn Bik'ehgo'ihi'ṉań bich'į' nohwa'ihédaandzįgo nohwá da'ohiikąąh. 3 Nohwi'odlą'híí bighą nłt'éégo ánádaaht'įįłíí, nohwił ijǫǫhíí bighą nyeego nada'ohsiidíí, ła'íí Jesus Christ nohweBik'ehń nádáhíí ndaahołííhíí bighą dayúweh dahdaanołdǫhíí Bik'ehgo'ihi'ṉań nohwiTaa daahohiikąąhgee dábik'ehn bínádaahiilṉiih; 4 Shik'ííyú, Bik'ehgo'ihi'ṉań bił daanohshóni, Bik'ehgo'ihi'ṉań hanánohwehesṉilgo bídaagonlzį. 5 Yati' baa gozhóni baa nohwił nadaagohiilṉi'dá' doo yati' zhą́ bee nohwich'į' yádaahiilti' da ni', ndi yati' binawod golį́į́go Holy Spirit nohwinkááyú yałti', áídí' da'aṉiihi bídaagosołsįįd; nohwitahyú nahiikaidá' nohwíí nohwighą hago ánádaahiit'įįł láń shį n'íí bídaagonołsį. 6 NohweBik'ehń hik'e néé biłgo nohwedaanołt'ee daasolįį; doo ałch'ídéyú nohwich'į' nagontł'og da ndi, Holy Spirit binkááyú nohwił daagozhǫ́ǫ́go yati' nádaagodo'ąą: 7 Áík'ehgo Macedóniagee ła'íí Akéyagee Jesus daayodlaaníí dawa nohwíí nohwi'at'e' daineł'į́į́go nohwikísk'eh ádaat'ee daasilįį. 8 Macedóniagee ła'íí Akéyagee nṉee nohwits'ą́'dí' Bik'ehgo'ihi'ṉań biyati' yídaagołsįįd, doo da'áígee zhą́ da, ndi iłts'ą́'yú ałdó' Bik'ehgo'ihi'ṉań daahohdląąhíí bígozįįd; áí bighą doo hagot'éégo nt'é daan'ṉii bik'eh da. 9 Hagot'éégo nohwaa nkaihíí dabíí nohwaa nadaagolṉi', la'íí nohwíí k'e'eshchíń bits'ą́'zhį' ádaasohdzaago Bik'ehgo'ihi'ṉań hiṉáhi hik'e da'aṉíhi bá nada'ohsiid; 10 Ła'íí áń biYe' yaaká'dí' nádáhíí biba' ádaanoht'eego nohwaa nadaagolṉi', áń daztsąądí' naadiidzaago áyíílaa, Jesus holzéhi, Bik'ehgo'ihi'ṉań hashkeego nohwiniidaagodiléhíí yits'ą́' nohwiṉíli at'éé.


THE EPISTLE OF PAUL THE APOSTLE TO THE
ROMANS
1
1 Shíí, Paul, Jesus Christ bána'isiidi, áń binal'a'á nshłįįgo shich'į' ánṉiid, ła'íí Bik'ehgo'ihi'ṉań bits'ą́'dí' yati' baa gozhónihíí baa nagoshṉi'híí bighą its'áshi'doltįį, 2 (Da'áí Bik'ehgo'ihi'ṉań binkááyú nada'iziid n'íí binkááyú yałti'go dabíntsé yengon'ą́ą́, áí godiyįhgo Bek'e'eshchiiníí biyi' bek'eda'ishchįį lę́k'e,) 3 Áí yati' baa gozhóni Bik'ehgo'ihi'ṉań biYe' Jesus Christ nohweBik'ehń yaa nagolṉi', áń nṉee k'ehgo nyáágo David łinolt'įįłíí nlįį; 4 Jesus Christ daztsąądí' naadiidzaahíí bee Bik'ehgo'ihi'ṉań biYe' nlįįgo ch'í'ṉah alzaa, Holy Spirit bits'ą́'dí' binawod golį́į́go: 5 Holy Spirit biláhyú Bik'ehgo'ihi'ṉań bits'ą́'dí' iłgoch'oba'íí shaa det'ąą, binal'a'á nshłįį doleełgo, áík'ehgo Jesus bizhi'íí ba'ihégosį doleełhíí bighą baa nagoshṉi'go, nṉee iłtah at'éégo hadaazt'i'i daabodląąhgo bikísk'eh ádaat'eego ashłe': 6 Nohwíí ałdó' Jesus Christ bíyéé daanohłįį doleełgo nohwich'į' ánṉiid: 7 Daanohwigha Romeyú daagonohłiiníí nohwich'į' k'e'eshchii, Bik'ehgo'ihi'ṉań bił daanohshǫǫgo báhadaadeszaahíí daanohłįįgo nohwich'į' ánṉiid: Bik'ehgo'ihi'ṉań nohwiTaa ła'íí Jesus Christ nohweBik'ehń biłgoch'oba'íí ła'íí bits'ą́'dí' iłch'į'gont'ééhíí bee nohwich'į' goz'ąą le'. 8 Dantsé Jesus Christ binkááyú daanohwigha Bik'ehgohinshṉań nohwighą ba'ihénsį, nohwi'odlą' ni'gosdzáń biká' dahot'éhé baa ch'iṉiihíí bighą. 9 Bik'ehgo'ihi'ṉań, biYe' baa yati' nłt'éhi baa nagoshṉi'go, shijíí biyi'dí' bána'isiidíí da'ákozhą́ nohwá oshkąąh nt'éé shá yígółsį; 10 Díínko bighą dá oshkąąh nt'éé, Bik'ehgo'ihi'ṉań bik'ehgo áníita dáhago'at'éégo nłt'éégo nohwaa deshááł. 11 K'azhą́ daanohwistséh, nt'é Holy Spirit bits'ą́'dí' shaa hi'né'íí ła' nohwaa nshné'híí bighą, áí bee nłdzilgo daahodohsįįł doleełgo; 12 Díí áłdishṉii, nohwíí hik'e shíí biłgo nohwi'odlą' dała'ázhį' iłdeṉáágo bee hadag ádaałinlzį doleeł. 13 Shik'ííyú, doo ałch'ídndi nohwich'į' disháh hásht'į́į́go ni' bídaagonołsįgo hasht'į́į́, doo Jews daanlįį dahíí ła'ihíí bitahyú nṉee Bik'ehgo'ihi'ṉań bich'į' hosiłbą́ą́híí k'ehgo nohwitahyú ałdó' ła' hodishbįįłhíí bighą, (ndi nashi'dinłtł'ogo t'ahkó goldoh.) 14 Greeks daanliiníí hik'e nanidí' nṉee daanliiníí ałdó', daagoyą́ą́híí hik'e doo daagoyą́ą́ dahíí ałdó' shaa hadais'aahíí k'ehgo t'ah Christ baa bił nagoshṉi'go shá goz'ąą. 15 Áík'ehgo iłk'idá' yati' baa gozhóni nohwił nagoshṉi'go dázhǫ́ hásht'į́į́, Romeyú nadaahisohtaaníí ndi. 16 Christ baa yati' baa gozhóni doo bik'e ídaayánsdzį da: áí Bik'ehgo'ihi'ṉań binawodíí biláhyú behasdách'igháhi at'éé, da'odlaaníí dawa bá, Jews daanliiníí dantsé, ła'íí Greeks daanliiníí ałdó'. 17 Áí yati'íí biyi' Bik'ehgo'ihi'ṉań bits'ą́'dí' nṉee bich'į' dábik'ehyú át'ééhíí ch'í'ṉah alzį, odlą' begodeyaadí' odlą' bengont'i'zhį': bek'e'eshchiiníí gáṉííhíí k'ehgo, Hadíń dábik'ehyú át'ééhíí odlą' zhą́ yee hiṉaa doleeł. 18 Nṉee Bik'ehgo'ihi'ṉań doo daidnłsį dahíí ła'íí nchǫ'íí ye'ánádaat'įįłíí dawa yich'į' Bik'ehgo'ihi'ṉań bihashke' yaaká'dí' ch'í'ṉah alzį, áí nchǫ'íí ye'ánádaat'įįłíí yee da'aṉii ágot'eehíí t'ąązhį' ádaayiłsį; 19 Bik'ehgo'ihi'ṉań bebígózį doleełíí ch'í'ṉah alzaago yídaagołsį, Bik'ehgo'ihi'ṉań dabíí bił ch'í'ṉah áyíłsįhíí bighą. 20 Ni'gosdzáń alzaadí' godezt'i'go Bik'ehgo'ihi'ṉań ye'at'éhi doo hit'į́į́ dahíí nłt'éégo bígózį, dahazhį' binawod golííníí, ła'íí Bik'ehgo'ihi'ṉań nliiníí nt'é áyíílaahíí bebígózį; áí bighą áí nṉee nchǫ'go ánádaat'įįłíí doo nt'é bee bich'į' ch'ídaagonowáh át'éé da: 21 Bik'ehgo'ihi'ṉań yídaagołsį ndi doo daidnłsį da, doo ya'ihédaanzį dahíí bighą doo nt'é bee bich'į' ch'ídaagonowáh át'éé da; áídá' da'ílínégo natsídaakees, ła'íí biini' doo goyą́ą́ dahíí godiłhił begoz'ąą daasilįį. 22 Ídił daagodząągo doo daagoyą́ą́ da daasilįį, 23 Nṉee datsaahi, ła'íí dlǫ́', ła'íí dawahá bijad dį́į́'igo nadaakaihíí ła'íí nada'nagíí yeda'ile'go daayokąąh lę́k'e; áí bee Bik'ehgo'ihi'ṉań doo datsaah dahi bits'ą́'dindláádíí hik'e díí kogan be'ádaaszaahíí biłgo iłdeṉáágo ch'ídaizṉil. 24 Áí bighą bijíí yuṉe' nchǫ'go zhą́ natsídaakeesgo dázhǫ́ nchǫ'íí bich'į' Bik'ehgo'ihi'ṉań yó'odaabidez'ąą, daabits'íhíí iłdeṉáágo doo daidnłsį da: 25 Bik'ehgo'ihi'ṉań bits'ą́'dí' da'aṉii ágot'eehíí hik'e łé'iłchoohíí biłgo iłdeṉáágo ch'ídaizṉil, ła'íí Bik'ehgo'ihi'ṉań áyíílaahíí zhą́ daidnłsįgo daayokąąhdá' bííhíí doo daach'okąąh da; Bik'ehgo'ihi'ṉań zhą́ dahazhį' ba'ihégosį. Doleełgo at'éé. 26 Áí bighą bits'í bee ídaayágosįyú ánádaat'įįł hádaat'įįhíí bich'į' Bik'ehgo'ihi'ṉań yó'odaabidez'ąą: isdzáné nṉee bá álzaa n'íí isdzáné dabíí łił ídaayágosįyú ánádaat'įįł: 27 Da'áík'ehgo ałdó' nṉee isdzáné bá alzaa n'íí k'ihzhį' ádaizlaago, dabíí iłch'į' biini' daama'; nṉee dabíí łił ídaayágosįyú ánádaat'įįł, áí bighą nda'iłsiihíí dabíí ích'į' nadaayi'ṉiił, áí da'áígee dábik'eh. 28 Bik'ehgo'ihi'ṉań doo dayúweh yídaagołsį hádaat'įį dahíí bighą dázhǫ́ binatsekees daanchǫ'íí yich'į' Bik'ehgo'ihi'ṉań yó'odaabidez'ąą, doo ánách'ot'įįł dahíí ye'ánádaat'įį doleełgo; 29 Doo bik'ehyú ágot'ee dahíí behadaałk'ił, ła'íí nant'į' na'idaahíí, nchǫ'go ánádaat'įįłíí, dawahá dayúwehégo ídáhádaat'iiníí, da'o'ni'íí; ła' bíyééhíí ídáhádaat'iiníí ałdó' behadaałk'ił, ła'íí its'iziłheehíí, łahadaadit'áhíí, nadaach'aahíí, bi'at'e' nchǫ'íí, ła'íí ch'iṉii daaṉiihíí ałdó' behadaałk'ił; 30 Ła' yiṉída'diłṉíhgo ch'iṉii daaṉii, Bik'ehgo'ihi'ṉań yik'edaanṉiih, doo hadíń daidnłsį da, ídaa da'odlíígo dabíí ídaa yádaałti', dabíí nchǫ'i ádaile'go yídaagoł'aah, daabishchįį n'íí doo daidits'ag da, 31 Doo daagoyą́ą́ da, doo da'ádaaṉiiyú ádaat'ee da, doo hadíń bił daanzhǫǫ da, doo hadíń yaa nádaagode'aah hádaat'įį da, doo bił daagoch'oba' da: 32 Bik'ehgo'ihi'ṉań nṉee ágánádaat'įįłíí da'itsaahíí bee yándaagoz'ąągo yídaagołsį ndi, doo dabízhą́ ágánádaat'įįł da ndi nṉee ágánádaat'įįłíí bił dádaabik'eh.